
ARGUMENT 


Când într-o după-amiază caniculară de iunie 2003, în salonul Q 112, de la 
etajul al XVI-lea al Spitalului Universitar din Berna, a intrat Părintele Kornelius 
Politzki, ținând o cărțulie în mână, am avut impresia că e vorba despre unul dintre 


numeroşii „misionari ” în căutare de prozeliţi, atât de frecvent întâlniți în spitalele 
din toată lumea. 

Dar cartea pe care mi-o aducea Părintele Kornelius - pe care nu-l văzusem 
niciodată până atunci - nu era nici de rugăciuni, nici una propovăduind cine ştie ce 
credință, mai mult sau mai puțin ezoterică. 

Am citit-o pe nerăsuflate în aceeaşi seară, în ediția sa franceză, urmând altor 
traduceri europene. 

Autorul, Joseph-Maria Bochenski, vestit profesor de filosofie, elvețian de 
origine poloneză, fost rector şi decan al celebrei universităţi din Fribourg, mi s-a 
revelat dintr-odată în toată complexitatea gândirii sale. O complexitate, as zice, de o 
infinită simplitate şi coerenţă. 

Căci Manualul său cuprinde o suită de reguli, „porunci ” şi norme ce sunt, mai 
degrabă, povețele unui bătrân care, văzând şi învățând multe, încearcă să învețe pe 
alții. E o mare generozitate în această carte, o pedagogie subtilă care e expresia unei 
depline libertăţi interioare. 

Profesorul Bochenski este un om care gândeşte liber, pe deplin detaşat de 
prejudecăţi, preluând din patrimoniul filosofiei universale şi din morala creştină 
acele reguli care, îndemnând pe om să fie înţelept, îl pot ajuta sa fie fericit. Ori, mai 
puțin nefericit. 

Grija principală a acestei cărți este de a nu fi, cu orice preț, originală, ci de a fi 
utilă. Să-ţi ofere, cu alte cuvinte, o hrană care te ajută să trăieşti, să creşti şi să te 
dezvolți normal. O hrană pentru suflet, pentru ca sufletul să fie liniştit şi împăcat cu 
sine însuşi. 

Absența spiritului moralizator, rudimentar şi agresiv, extrema simplitate cu 
care sunt formulate „regulile de înțelepciune”, le fac pe acestea repede înţelese şi 
asumate. 

Din acest punct de vedere Manualul nu este, probabil, o carte care „vindecă”, 
dor e, cu certitudine, o carte care ne învaţă să fim înţelepţi. Adică să trăim în acord 
cu natura noastră profundă, să nu ne falsificăm cu bună ştiinţă, să nu ne amăgim, să 
nu ne îndepărtăm prea mult de esenţă. 

Pendulând între un scepticism „luminat” şi un epicureism temperat de 
„înțelepciune ”, Manualul profesorului Bochenski e o „carte de căpătâi” ce ne 
îndeamnă să ne conducem viața cu prudenţă şi permanentă grijă, dar să ne bucurăm 
de ea ca de singurul dar ce ne-a fost dat. 

Vasile Igna, Berna, 22 iunie 2003 


PREFAŢĂ 


După cinci ani de la moartea Părintelui I J. M. Bochenski, foştii săi studenţi țin 
să-i mulțumească profesorului lor de filosofie, care a fost de asemenea rector şi 
decan al Universități din Fribourg; ei doresc să-şi manifeste astfel recunoştinţa 
editând această carte. 

În arhiva Părintelui Bochenski, am găsit o încercare de traducere a prezentei 
lucrări şi ne-am gândit s-o punem la punct în vederea editării ei în limba franceză. 

Această cărticică intitulată Manual de înţelepciune pentru oamenii de rând este 
o lucrare interesantă şi provocatoare în egală măsură. Părintele Bochenski a scris-o 
inițial în poloneză. A fost un mare succes editorial, drept urmare prima ediţie s-a 
epuizat rapid. Acest text, care a sedus o bună parte a intelighenţiei poloneze, nu a 
fost, din păcate, acceptat de către teologi, în Polonia, acest opuscul a fost deja 
reeditat de patru ori. 


El este scris în acelaşi spirit filosofic ca Meditaţiile lui Marc Aureliu, 
Aforismele lui Schopenhauer sau Despre fericire, de Epicur. 

Este o lucrare pur filosofică iar nu teologică. 

Nu trebuie să confundăm teologia morală şi etica cu regulile de viaţă care se 
găsesc în această carte. 

În ultima parte a lucrării găsim distincțiile metodologice dintre înţelepciune, 
morală, etică şi teologie. 

Pentru Părintele Bochenski, înțelepciunea este o ştiinţă aparte. Nu trebuie să o 
amestecăm cu teologia morală creştină. Mai mult, nu trebuie să ne gândim că 
înțelepciunea este etica privată a lui Bochenski. De altfel, înaintea morţii sale, el 
începuse să pregătească un document intitulat Manualul înţelepciunii Evangheliei, 
dar din păcate n-a reuşit să-l termine. 

Părintele Bochenski a spus întotdeauna că nu trebuie privit ca un „guru”. În 
Manualul de înțelepciune pentru oamenii de rând se găsesc reguli practice de viaţă, 
aceleaşi reguli ca la alți filosofi, poate însă mai bine ordonate şi mai ales 
sistematizate. 

Părintele Bochenski era maestrul lucrărilor de mici dimensiuni care ne dau 
esența problemelor în doar câteva pagini. 

Care este scopul practic al acestei carp? Cred că aceasta poate £ un ajutor în 
ceea ce priveşte educaţia. Trebuie să progresezi în viață şi pentru aceasta este 
necesar să începi pas cu pas, de la reguli foarte simple şi raionale. 

Există mulți oameni care se simt pierduţi în viață. Ei nu mai sunt credincioşi şi 
gândesc că morala este un domeniu rezervat Bisericii. Consultă psihologi sau 
psihiatri şi găsesc la ei aceleaşi reguli ale înțelepciunii veşnice expuse în această 
carte. 

Nu e uşor să trăieşti cu înțelepciune dar în cele din urmă te simţi mai fericit 
astfel. 

Regulile din această carte se situează între egoismul pozitiv (sănătos) şi 
dragostea de sine. 

Părintele Bochenski a scris acest manual la vârsta de 90 de ani. Profesorul 
Guido Kiing a fost cel dintâi care, cu prilejul simpozionului dedicat aniversării celor 
80 de ani de viață ai lui Bochenski, i-a cerut Părintelui Bochenski să-şi expună 
vederile referitoare la subiectul înţelepciunii. Acesta a ezitat îndelung căci interesul 
său pentru filosofia practică era foarte mic, preferând mai degrabă filosofia 
ştiinţifică. Totuşi, atunci când membrii seminarului filosofic polonez din Fribourg i- 
au spus că marii filosofi analitici scriseseră şi despre problemele înţelepciunii, el a 
început imediat să lucreze la al său Manual de înţelepciune pentru oamenii de rând. 

Într-adevăr, Părintele Bochenski este, înainte de toate, un filosof analitic, 
prieten cu Carnap, Quine, Church, Tarski, Chisholm, Popper, Russell. Însă el este şi 
un filosof universal care i-a cunoscut personal pe Sartre, Jaspers, Gadamer, 
Ingarden, Eliade, Levinas, Maritain. Bochenski credea că, în diferite perioade ale 
vieții, trebuie să ştii să-ți schimbi interesele ştiinţifice şi pasiunile, ca să-ți recapeți 
prospetimea de spirit. Acesta a fost cazul lui însuşi căci spiritul său a rămas vioi până 
în ultimele clipe ale vieții. 

Părintele Bochenski crede că există posibilitatea de a crea o nouă ştiinţă care 
să abordeze problema înțelepciunii. 

Această ştiinţă ar â o tehnologie a vieţii sănătoase. Ea s-ar putea servi de 
rezultatele altor ştiinţe, precum psihologia, sociologia, teoria deciziilor, filosofia, 
literatura, culegerile de proverbe etc. Întotdeauna, şi cu precădere la volanul maşinii 
sale, el a iubit viteza; a pilotat chiar şi avioane. Acest gen de activitate este destul de 


simptomatic pentru personalitatea sa; într-adevăr, când circuli cu mare viteză, ai ne- 
voie de reflexe pentru a putea efectua rapid o sinteză. 
Părintele Bochenski şi-a dăruit corpul ştiinţei. El era un creştin cu un orizont 
infinit de gânduri şi de curaj. 
Părintele Bochenski a fost un om foarte competent; el cunoştea viaţa nu numai 
din punct de vedere teoretic, ci şi din punct de vedere practic. 
Kornelius Politzki 
Pensier, mai 2000 


CUVÂNT ÎNAINTE 


Veţi găsi în acest manual câteva precepte ale înțelepciunii pe care le-am 
deprins de la vechii înţelepţi în cursul lungii mele vieţi. Nu este vorba decât de 
o alegere din vastul ansamblu de legi de acest fel. Au fost reținute doar regulile 
cele mai generale, nefăcându-se nici o menţiune la preceptele particulare, 
privind, de pildă, comerţul, iubirea, politica şi războiul. Numeroasele principii 
care se aplică persoanelor aflate în poziţii diriguitoare nu şi-au găsit nici ele 
locul aici. 

Există un mare număr de lucrări de acest gen, fără a vorbi despre 
sistemele morale care de obicei conţin multe precepte sapiențiale. Este 
suficient să amintim culegerile de proverbe, diversele cărți de „înţelepciune” 
cuprinse în Biblie, precum şi literatura ascetică a marilor religii care oferă 
numeroase alte exemple. Să-i menţionăm doar pe Cicero, Epictet, Marc 
Aureliu, La Fontaine şi Kipling. În cursul istoriei noastre europene s-a depus un 
mare efort în elaborarea regulilor înțelepciunii, în alte părți, în alte culturi, s-a 
întâmplat la fel. Acest efort este urmat astăzi de o jumătate de duzină de 
discipline ştiinţifice. 

A vrea să produci, în aceste condiţii, o operă originală, ar însemna, 
desigur, să dai dovadă de o curioasă neînțelegere. Ceea ce public eu aici, nu 
sunt deci propriile mele gânduri, ci acelea ale înţelepţilor de odinioară. Urmând 
exemplul lui Wittgenstein, nu citez, în principiu, pe nimeni cu excepția, ici- 
colo, câte unui poet căruia îi datorez o expresie deosebit de atrăgătoare, în 
acelaşi timp, se cuvine să spun că sursele din care mi-am împrumutat 
referințele sunt înainte de toate greceşti: Aristotel, stoicii, Epicur. 

Această mărturisire ridică o problemă. O înţelepciune atât de unilateral 
grecească ar putea tinde la universalitate? Mulţi contemporani, partizani ai unui 
pluralism foarte popular astăzi, vor nega acest lucru. În ceea ce mă privește, 
dacă vom numi „înţelepciune” şi morala religioasă, preceptele enumerate aici 
nu formează singura înțelepciune universală. În schimb, dacă vom distinge 
înţelepciunea de morala religioasă, înclin să consider susnumitul pluralism 
drept fals. Găsesc că pretutindeni omul are aceleaşi caracteristici şi aceleaşi 
temelii şi că înțelepții greci au înţeles cel mai bine această idee. 

Voi fi întrebat, poate, de ce am compus acest manual şi de ce îl public? Ei 
bine, l-am redactat în primul rând pentru mine. Voiam să ştiu ce este 
înţelepciunea acestei lumi. Expozeurile clasice nu mă mulţumeau deloc. În 
general, sunt prea puţin sistematice (ceea ce este de înțeles deoarece n-au fost 


redactate de oameni de ştiinţă ci de profeți şi de scriitori). Pe de altă parte, 
toate, cu câteva excepţii (Epictet), sunt prolixe. În fine, descopăr într-însele, de 
regulă, o confuzie între înțelepciune, morală şi etică. 

Publicând un manual de înţelepciune, mă expun acuzaţiei de a preda 
imoralitatea şi de a corupe tineretul. În fond, înţelepciunea expusă în aceste 
pagini este foarte diferită de morala creştină tradițională. Voi răspunde acestei 
acuzaţii - lăsând la o parte faptul că multe legi ale înțelepciunii sunt identice cu 
cele ale moralei - spunând că aici este vorba despre înţelepciunea acestei lumi, 
filosofică, despre care Sfântul Pavel a scris (I Cor. 1, 20): „Oare n-a arătat 
Dumnezeu drept nebună înţelepciunea lumii acesteia?” şi că invers, „cuvântul 
crucii nebunie este” - în ochii păgânilor (ib. v. 18). În ceea ce mă priveşte, sunt 
creştin, profesez aşadar nebunia evanghelică şi nu îmi propun deloc să 
recomand înţelepciunea acestei lumi. 

Dar atunci, de ce să public această carte? Pentru că, din faptul că profesăm 
o anumită credinţă, nu rezultă că trebuie să le ignorăm pe celelalte. Dimpotrivă, 
cel ce se leapădă de o credinţă ar trebui să ştie ce respinge, ce este doctrina pe 
care nu o vrea. Ori, mie mi se pare că mulți creştini îşi fac iluzii cu privire la 
acest subiect şi trăiesc după principiul „a împăca şi capra şi varza”. Vreau să-i 
provoc să gândească, ceea ce ţine de datoriile fundamentale ale filosofului. 
Această mică lucrare este o carte provocatoare. 

Pe de altă parte, mi se va aduce obiecţia, poate, că vreau să par un înţelept. 
A-ceastă obiecție mă pândeşte cu atât mai mult cu cât, în bunătatea lor, câțiva 
prieteni mi-au atribuit acest titlu. Aş vrea să-l asigur pe cititor că nu sunt un 
înţelept şi nici nu doresc deloc să par aşa ceva. La sfârşitul vieții mele, îmi dau 
seama perfect cât de tare şi cât de grav am păcătuit împotriva principiilor 
înţelepciunii - de n-ar fi decât pentru simplul fapt că am ţinut să trăiesc după 
evanghelie. Nu doresc nici să par un înțelept nu numai pentru că acest lucru ar 

fi o eroare dar şi pentru că aplic cu grijă preceptul 10.2: ceea ce cred alții 


despre mine mi-e absolut indiferent. 
x 


x x 


Însuşi conceptul de înţelepciune pare a fi atât de rău cunoscut, încât am 
crezut util să adaug în corpul acestei lucrări (capitolele A şi B) câteva 
consideraţii teoretice privitoare la morală, etică şi înțelepciune, aşa cum le 
concep eu (capitolul C). 


INTRODUCERE 


Precum zeul Ianus, înţelepciunea are două feţe. Ne învață, pe de o parte, 
că totul este zădărnicie (4.3) dar, pe de altă parte şi în ciuda acestei afirmaţii, ne 
spune să ne bucurăm de viaţă (3). Această antinomie fundamentală pretinde 
câteva explicaţii. 

Când înţelepţii spun că tot ceea ce există este zădărnicie, ei nu înţeleg să 
nege că există lucruri demne de a fi râvnite. Numai un prost ar putea pretinde 
că astfel de lucruri nu există. Este destul să te gândeşti la o violentă durere de 


dinți pentru a-ți da seama că cel ce suferă trebuie să socotească suprimarea 
acestui rău ca pe ceva ce nu-i deloc zadarnic ci foarte de dorit. 

Prin urmare, nu despre aceasta este vorba. Biblicul adagiu: „deşertăciunea 
deşertăciunilor, toate sunt deşertăciune (Ecl. 1, 2) semnifică mai întâi faptul că 
nici un lucru şi nici un eveniment din lumea a-ceasta nu are valoare absolută şi, 
în al doilea rând, că nimic nu este durabil. Tot ceea ce este, este relativ şi 
trecător. Înţelepţii voiau, de asemenea, să ne amintească astfel că omul însuşi, 
precum şi toate operele sale - civilizaţii, cuceriri ale ştiinţei etc. - nu sunt în 
lume decât fragmente lipsite de importanţă. Pământul, mai cu seamă, este un 
veritabil cimitir al civilizațiilor şi al naţiunilor moarte. Totul se afundă în neant. 
Mai mult, viaţa noastră interioară depinde în mare măsură de pasiuni şi de 
sentimente, adică de legile naturii. Libertatea umană este teribil de limitată. 

Prin urmare, înţelepciunea se opune umanismului şi naţionalismului. Ea 
vede într-însele expresii ale prostiei umane. Rădăcinile acestei prostii sunt 
limpezi. Mulțimea ştie că omul individual este zădărnicie, fără nici un fel de 
importanță; va căuta deci altceva care ar avea o valoare absolută. Ea crede a-l fi 
găsit, de pildă, în umanitate sau în naţiune. Le divinizează şi se identifică cu 
ele. Dar nu e decât încă o prostie căci aceste entităţi, chiar dacă mai durabile 
decât individul, sunt, orice s-ar spune, zadarnice. 

Aceasta este, aşadar, prima față a înțelepciunii: deşertăciunea 
deşertăciunilor şi totul este deşertăciune. Dar ea are şi o a doua faţă: învățătura 
cu privire la ceea ce trebuie făcut în această situaţie tragică. O-mul nu este 
decât un foarte mic şi neputincios fragment din univers, neexistând decât timp 
de o fracțiune de secundă cosmică. Dar această fracțiune este tot ceea ce el are 
la dispoziţie. Legile înțelepciunii ne învaţă cum să acționăm ca să nu o irosim. 
Prin urmare, nu există contradicție între doctrina zădărniciei şi preceptul 
plăcerii. Conştiinţa zădărniciei a tot ceea ce suntem şi întâlnim în lume nu 
exclude acţiunea ci o impune. Acel „memento mori” din secolul al XV-lea şi 
acel „carpe diem” antic nu sunt decât cele două fațete ale aceleiaşi legi a 
înţelepciunii. Un poet a spus-o foarte bine: „să ne bucurăm de viață căci nu 
trăim decât o singură dată”. „Căci” tocmai pentru că totul este zădărnicie fără 
consistenţă - trebuie să ne bucurăm de viaţă. 


A 


PRINCIPII FUNDAMENTALE 


Preceptele înțelepciunii menţionate în acest manual se împart în două 
clase. Prima cuprinde principiile fundamentale iar a doua legile care vizează 
aproapele. 

Principiile fundamentale pot fi clasate în opt grupe. E mai întâi prima lege 
a înțelepciunii (1). Toate celelalte sunt aplicaţii, fie în vederea finalității 
acțiunii: principiul priorităţii vieții (2), al sensului vieții şi al plăcerii (3) fie cu 


privire la acțiune ca atare: principiul autonomiei (4) şi, în raport cu modul 
acțiunii: principiile prudenței (5), moderaţiei (6), tăriei (7) şi obiectivității (8). 


1. Prima lege 


În ce scop, în numele a ce acţionează omul înţelept? Dacă adresăm această 
întrebare oamenilor simpli, dar cu judecată, obţinem întotdeauna acelaşi 
răspuns: înțeleptul acţionează ca să-şi asigure o viaţă lungă şi fericită. Nu este 
înţelept ci prost, de pildă, cel ce-şi riscă inutil viaţa. Prost este şi cel ce se 
destăinuieşte oricui ca şi cel ce-şi face duşmani fără motiv. Pentru simplul fapt 
că înțelepciunea pretinde să-ţi fixezi drept scop o viață lungă şi bună. Această 
opinie universal împărtăşită poate fi prezentată sub forma următoarei legi: 


1. Acţionează în aşa fel încât să trăieşti fericit îndelung. 


Aceasta este prima şi cea mai importantă lege a înţelepciunii. Este o 
axiomă din care - cu datele experienței - se deduc toate celelalte legi. Se poate 
spune şi că, invers, tot ceea ce o contrazice este o prostie. Îi este atribuită 
marelui înțelept englez Whitehead următoarea definiție: a fi raţional (adică 
înţelept), înseamnă în primul rând a trăi; în al doilea rând a trăi bine; în al 
treilea rând a trăi şi mai bine. 

Ar mai fi de notat, de asemenea, că ultima parte a legii noastre este o 
abreviere a celei de-a patra porunci biblice „ca să-ţi fie bine şi să trăieşti ani 
mulți pe pământ” (Deut. 5, 16). 

Această lege corespunde uneia dintre legile fundamentale care guvernează 
organismele vii. Fiecare organism, plantă, bacterie sau animal încearcă să o 
facă cât se poate de bună. Dar omul este un animal deosebit astfel încât el poate 
încălca legile biologice. În conştiinţa sa, aceste legi corespund unor reguli 
cărora poate să li se supună sau nu. 

Două remarci au importanţă aici. Legea noastră nu este o lege morală, 
aşadar este lipsită de necesitatea proprie legilor morale; este o axiomă, dar o 
axiomă liber acceptată. Fiecare poate să şi-o asume sau s-o respingă. Vom 
discuta această diferenţă în capitolul C (2). 

Pe de altă parte, contrar tuturor celorlalte precepte ale înțelepciunii, 
această lege se aplică în mod universal şi fără excepţie. Când este vorba de 
celelalte legi, principiul moderaţiei (6) trebuie să fie subînțeles, adică ele nu 
trebuie înţelese ca fiind întru totul universale. Înţelepciunea, contrar moralei, 
este dialectică. 


2. Primatul vieţii 


Primul principiu determină scopul oricărei acţiuni umane: viaţa lungă şi 
fericită. Dar, în timp ce toată lumea pare a fi de acord în ceea ce priveşte acest 
principiu, diferenţe de opinie apar atunci când este vorba despre interpretarea 
sa, adică în ceea ce priveşte sensul expresiei „viaţă lungă şi fericită”. Prin 
urmare, însuşi conceptul de înţelepciune depinde de aceste interpretări. Pentru 


un musulman, de pildă, viața lungă şi fericită este viața din ceruri; 
înţelepciunea lui îl învaţă, deci, că trebuie să moară într-un război sfânt. 

Cu toate acestea, printre numeroasele interpretări ale „vieţii fericite” 
(dintre care majoritatea au, de altfel, un caracter religios şi aparțin deci mai 
degrabă moralei religioase decât înțelepciunii), găsim şi interpretarea profană 
cea mai naturală şi cea mai comună. Conform acesteia, viaţa fericită este viaţa 
aici, pe pământ, o viaţă fără suferinţe, însoțită de plăceri şi trăită în bunăstare şi 
într-un anturaj plăcut: este o viaţă de activitate mulțumitoare în bune relaţii cu 
ceilalți 

Nu un singur ideolog s-a făcut vinovat, în acest punct, de înşelătorie, 
încercând în chip fraudulos să ascundă sub expresia „viaţă fericită” ceva cu 
totul diferit. Se pare însă că omul de pe stradă ştie să se apere cum trebuie 
împotriva acestei înşelătorii. Când cineva vrea să-l convingă că viața fericită 
constă, de pildă, în supunerea oarbă față de legile moralei şi ale poliției, el ră- 
mâne sceptic. E chiar de mirare să vezi cum acest om, care devine atât de uşor 
victima ideologilor, ştie să înţeleagă limpede esenţialul: ceea ce este, după el, 
viaţa fericită. 

Ca să evităm neînțelegerile, se cuvine să amintim faptul că înțelegem să 
prezentăm aici consecințele acestei interpretări a cuvântului „înţelepciune”. 
Aşadar, nu dovedim justeţea preceptelor ci doar că ele sunt consecințe ale 
principiului fundamental. 

Principiul primatului vieţii cuprinde două părți. În prima, ne recomandă să 
veghem asupra vieţii, iar în a doua asupra vieţii fericite. Regula echivalentă 
primei părți este următoarea: 


2. Protejează-ţi, înainte de toate, viața şi sănătatea. 


În timpul bătăliei de la Monte Cassino, drumurile aflându-se sub focul 
duşmanului, erau mărginite de pancarte pe care scria: 


2.01. Nu fi prost; nu te lăsa ucis! 


Înţelepciunea reia acest adagiu care este, într-adevăr, evident. Întâlnim, 
totuşi, aici, probleme privind situațiile limită ale martiriului şi sinuciderii. 
Morala şi înţelepciunea iau, în această privință, poziţii foarte diferite. Morala 
distinge net martiriul de sinucidere, pentru că după ea sinucigaşul - spre 
deosebire de martir - are ca scop propria moarte. Dar, pentru înţelepciune, 
această distincţie nu este esenţială. Pentru ea martiriul este o sinucidere căci 
sinuciderea este un act care atrage după sine în chip necesar moartea 
sinucigaşului, ca, de pildă, saltul de la etajul al 15-lea, consumarea unei otrăvi 
etc. Or, martirul împlineşte, el însuşi, un astfel de act atunci când refuză să-şi 
trădeze cauza în condiţiile în care acest refuz are drept consecinţă, în chip 
necesar, moartea sa. Diferenţa între un astfel de refuz şi, de pildă, saltul de la 
etajul 15, constă exclusiv în aceea că, în cazul sinuciderii, moartea este legată 
de act prin legi naturale, în timp ce, în cazul martiriului, această legătură este 
stabilită prin voinţa persecutorului. 

Pe de altă parte, morala consideră orice viaţă drept valoare superioară, în 
timp ce înțelepciunea nu atribuie această valoare oricărei vieţi ci doar vieţii 
fericite. Ca urmare, ea interzice martiriul care este pentru ea sinucidere 
nelegitimă dar recomandă aceeaşi sinucidere într-un caz particular. Preceptul ei 
este: 


2.1. Când viața îți pare negreşit şi iremediabil de nesuportat, ia-ți zilele. 


Vechii înţelepţi spuneau „porta sem-per aperta est” - uşa este întotdeauna 
deschisă. Justificarea acestui precept este uşoară. Să ne imaginăm un om care 
suferă îngrozitor şi care ştie că nu va găsi uşurare; el nu are deci nici o 
posibilitate să ducă o viaţă fericită. Vedem intuitiv că acest om, dacă admite 
prima lege a înţelepciunii, trebuie să se sinucidă. 

Un răspuns implicit la problema cunoaşterii a ceea ce este o viaţa de nesu- 
portat va veni dinspre consideraţiile privitoare la cea de-a doua parte a 
preceptului nostru care ne cere să avem o viața fericită. 


2.2. Exceptând situaţiile excepționale, plasează-ți viața şi sănătatea 
deasupra tuturor celorlalte lucruri. 


Circumstanţele excepţionale sunt acelea care impun sinuciderea. Această 
lege este, ea însăşi, o consecinţa directă a principiului fundamental. Căci, ca să 
ai parte de o viața fericită, înainte de toate trebuie să trăieşti şi să fii sănătos. 
Nici o viaţa fericită nu este posibilă altfel. 

În sfârşit, să remarcăm că, dacă preceptul primatului vieţii este indubitabil 
în înţelepciune, el este probabil pricină de cel mai mare scandal în ochii 
moralistului. 


3. Plăcerea şi sensul vieţii 
3. Bucură-te de viaţă. 


Deoarece, cum zice poetul, nu trăim decât o singură dată. Înțeleptul nu 
risipeşte, deci, nici o firimitură de plăcere pe care viaţa i-o oferă. Atenţie! 
Această lege nu este valabilă decât în cadrul principiului moderaţiei 6 (a se 
vedea şi legea 6. 31). 

Acest principiu poate fi formulat şi după cum urmează: 


3.1. Străduieşte-te să ai plăcere şi cât mai puțină durere posibil. 


Prezentat astfel, principiul pare evident căci corespunde uneia dintre legile 
fundamentale ale vieţii. Însă omul, şi probabil doar omul, poate să nu asculte de 
el. Anumiți filosofi au ridicat chiar încălcarea sa la demnitatea unei datorii 
morale. 

Or, pentru a te putea bucura de viață, această viaţă trebuie să aibă un sens. 
Sensul şi fericirea nu sunt acelaşi lucru. De pildă, cineva care evită un pericol 
sau încearcă să învingă o suferință are desigur un sens în viață dar asta nu 

înseamnă că l-am putea numi fericit. Sensul vieţii este deci o condiție necesară 
dar nu şi suficientă a fericirii. 


3.2. Fă în aşa fel încât viaţa ta să aibă întotdeauna un sens. 


Viaţa unui om are un sens, la un moment dat, dacă în acest moment el 
tinde înspre un scop sau se bucură de prezent (una nu o exclude pe cealaltă); 
aici există deci două legi ale înţelepciunii. Prima are în vedere scopurile: 


3.21. Să ai mereu un scop de atins. 


Se ştie că mulți oameni se îmbolnăvesc sau mor imediat după ce au ieşit la 
pensie. Cauza pare a fi chiar pierderea scopurilor care trebuie atinse, a 
sarcinilor care trebuie îndeplinite. Or, există mii de scopuri şi de sarcini 
posibile de săvârşit în viaţa fiecărui om. Sfatul care poate fi dat oamenilor care 
trebuie să iasă la pensie este acela de a-şi pregăti retragerea găsind noi sarcini şi 
fixându-şi noi obiective. 

Cu toate acestea, viaţa are sens şi atunci când omul nu tinde către nici un 
scop ci se bucură de clipă. De unde legea: 


3.22. Bucură-te de clipă. 


Contrariul a ceea ce pretinde această lege poartă numele savant de 
„mediatizare universală”. Ea constă în a concepe totul, fără excepţie, ca mijloc 
pentru un scop. Mă trezesc, de pildă, şi mai întâi mă gândesc să mă spăl ca la 
ceva necesar pentru a putea să merg la gară; apoi să merg la gară ca să iau 
trenul de Berna, asta ca să ajung la Berna; să merg acolo ca să întâlnesc un 
prieten; să-l întâlnesc pe acest prieten ca să-i cer ajutorul; să-i cer ajutorul 
pentru... şi aşa mai departe. În acest fel, toată viaţa sau aproape pare a fi 
mediatizată. Această mediatizare o văduveşte de sens căci seria scopurilor 
subordonate unele altora va fi întreruptă de moarte. Ca să o eviţi, trebuie să 
existe în această viaţă clipe de plăcere pentru ceea ce este prezent, fără nici o 
înclinaţie înspre un scop anume. 

Acelaşi gând poate fi exprimat şi în felul următor: 


3.221. Învață să trăieşti în prezent. 


Acesta este unul dintre perceptele de înțelepciune încălcat cel mai des. 
Oamenii urmăresc nişte scopuri, îşi concep existenţa exclusiv ca pe o tendinţă 
înspre ceva, sunt alungaţi de un scop la altul fără încetare şi fără odihnă. 

Aici se pune problema relaţiei dintre plăcere şi tendinţă. Trebuie să dăm 
prioritate scopurilor în fața plăcerii sau, invers, plăcerii în faţa scopurilor? Nu 
există un răspuns general la această întrebare, valabil în orice împrejurare. E 
totuşi cert că înțeleptul veghează să tindă mereu înspre un scop sau să se bucure 
de clipă. Se poate spune că viaţa sa este un amestec de tendinţă şi plăcere. 

Proporția lor relativă va depinde de împrejurări şi de vârstă. Nu trebuie să 
uităm totuşi că tendinţa, ea însăşi, acțiunea, ar trebui să fie o bucurie. 

Cei care încalcă legea plăcerii de clipa prezentă suferă adesea de 
conştiinţa distanţei dintre prezent şi viitor, dintre mijloace şi scop. Insistenţa pe 
această distanţă este una dintre cauzele insatisfacției şi, în consecință, ale 
nefericirii. Or, acest lucru poate fi evitat dacă vom concepe mijloacele drept 
scopuri. Este ceea ce învaţă preceptul următor: 


3.222. Încearcă să concepi mijloacele drept scopuri. 


În exemplul nostru, în loc să vezi în actul de a te spăla, şi în celelalte 
activități de acest fel, pure mijloace, ar trebui să considerăm că nu sunt lipsite 
de plăcere ci sunt demne de a fi exersate pentru ele însele, independent de 
scopurile cărora pot servi. 


4. Autonomia 


Fără nici o îndoială că, în mod normal, nimeni, în afara lui însuşi, nu va 
avea grijă de viaţa lui fericită. Să nu ne facem iluzii: pe ceilalți îi preocupă de 
obicei propria lor fericire iar nu a noastră. Deci, flecare om în parte trebuie să 
aibă grijă de propria fericire. Or, nimeni nu poate îndeplini această sarcină dacă 
nu se guvernează pe sine, dacă nu este stăpân pe propria lui activitate. Sensul 
vieţii, satisfacția, fericirea depind în mare măsură de aceasta. De unde, 
importanta lege a înțelepciunii: 


4. Condu-ţi tu însuți viața. 


Capacitatea de a îndeplini o astfel de orientare se numeşte uneori 
„autonomie”, termen provenind din cuvintele greceşti autos şi nomos: „care se 
conduce după propriile sale legi”. Am putea vorbi şi despre libertate dar 
conceptul de autonomie pare a fi mai încăpător decât acela de libertate. Aceasta 
din urmă semnifică independența față de ceilalți, în vreme ce autonomia 
conotează în plus capacitatea de a-ţi conduce singur viaţa. Putem distinge între 
autonomie ca independenţă exterioară, fizică, şi autonomia interioară, psihică. 
Nu este uşor să o obținem pe prima; este posibil ca nimeni să nu o posede în 
toată deplinătatea sa, ca noi toți să depindem, mai mult sau mai puţin, de 
împrejurări, de anturaj. În ceea ce priveşte libertatea fizică, nu putem formula 
decât următorul precept: 


4.1. Pe cât posibil, în acţiunea fizică, fii independent. 


Moraliştii nu cunosc acest precept: nu e nimic uimitor în asta căci nu este 
o regulă morală ci una sapienţială. Să remarcăm clauza „pe cât posibil”. 
Libertatea completă nu aparține acestei lumi. Suntem ca nişte câini ținuți în 
lanţ. Nu-l putem rupe. Dar înțeleptul încearcă măcar să prelungească acest lanţ 
şi să câştige cât mai multă independenţă exterioară posibilă. 

4.2. Stăpâneşte-ți gândirea, sentimentele şi stările de spirit. 


Prea adesea se întâmplă contrariul, sentimentele, pasiunile şi stările de 
spirit, adică forțele naturale, ne stăpânesc. Nu suntem stăpâni peste viaţa 
noastră. Doar înțeleptul împrumută idealul lui Homer: el este în acelaşi timp 
marinar, cârmă şi corabie. Realizarea acestui ideal nu este uşoară dar, contrar 
dobândirii autonomiei fizice, ea este posibilă. 

Un principiu important, dar aproape întotdeauna ignorat de mulțime, ţine 
de această lege. Este vorba de următoarea problemă: da, trebuie să ne 
conducem viaţa, dar în ce direcţie? înțelepciunea ne învaţă că scopul nostru 
trebuie să fie împlinirea vieţii fericite. Or, o astfel de viaţă comportă între altele 
sentimentul că acţionăm conform unui model, unui ideal ales de noi înşine. De 
unde preceptul: 


4.21. Acţionează potrivit propriului tău ideal. 


Pentru a nu cita decât două exemple, idealul de ofițer comportă curaj, 
autoritate, fidelitate față de jurământ şi alte virtuţi morale. Idealul micului 
comerciant pornit pe cale să-şi facă mica sa avere (atât de răspândit în Polonia) 
cuprinde zel, ştiinţă de „a se descurca”, capacitate de a convinge, insolenţă. 
Compararea acestor două exemple este suficientă pentru a arăta că aplicările 
concertate ale preceptului nostru pot fi legi morale dar nu e obligatoriu să se 
întâmple astfel. 


4.3. Nu te ataşa prea mult de o persoană nici de nimic altceva. 


Vechii stoici, asceţii budişti şi creştini au conceput adeseori acest precept 
de o manieră extremă, ca interzicând orice ataşament, orice iubire. Preceptul 
înţelepciunii nu comportă o interdicţie atât de totală. Lucrurile şi oamenii pe 
care-i iubim pot fi şi sunt în general izvor de multă plăcere, înțelepciunea nu ne 
interzice să ne ataşăm de ele, ci doar să nu ne ataşăm prea tare deoarece, atunci, 
devenim sclavii lor. Mulţi înţelepţi au considerat acest precept ca unul dintre 
cele mai importante. El este, într-adevăr, o consecință directă a principiului 
zădărniciei tuturor lucrurilor. Legea următoarea este o aplicare a sa: 


4.31. Nu te droga. 


„A te droga” este luat aici într-un sens foarte larg, pentru orice activitate 
cu care ne-am obişnuit până într-atât încât nu mai putem să ne lipsim de ea. 
Tabagismul si alcoolismul inclusiv. Se ştie că mii de bărbați şi femei cad în 
mizerie si nefericire, că mulți mor ca urmare a dependenței de diferite otrăvuri 
precum cocaina, heroina etc., dar chiar şi dependenţa de drogul cel mai benign 
şi legal, care este tutunul, este o prostie, căci vine în contradicție cu principiul 
autonomiei. De asemenea, trebuie să spunem că nu s-a văzut nicicând un 
înţelept beat. 

4.4. Păstrează-ți liniştea interioară 


Este una dintre legile cel mai des invocate de înţelepţi. Conexiunea ei cu 
principiul autonomiei constă în aceea că omul nu se poate guverna pe sine când 
o furtună face ravagii în conştiinţa sa, când este jucăria unor pasiuni violente. 
Vechii stoici au mers atât de departe în acest domeniu până la a interzice orice 
sentiment. Este o exagerare evidentă dar ceea ce rămâne este că preceptul 
liniştii interioare (relax-ul! americanilor) este o regulă importantă a 
înţelepciunii. 


4.41. Păzeşte-ţi seninătatea spiritului. 


Această lege seamănă precedentei fără a fi identică cu ea. Deşi mulțimea 
nu o cunoaşte, ne putem supune ei în cele mai dificile condiţii. Căci, conform 
unui adevăr formulat de secole de înţelepţi, adevăratele obstacole în calea 
echilibrului mental, şi, plecând de aici, în aceea a seninătăţii, nu se află în afara 
noastră ci în noi înşine. Justificarea acestui precept se află în experienţă. 
Această ne învaţă că seninătatea este unul dintre cei mai importanți factori ai 
fericirii. 

Şi acum, iată alte două precepte privind acelaşi domeniu: 


4.411. Spune-țiîn flecare dimineață: „totul merge strună”. 
4.412. Încearcă să concepi evenimentele viitoare ca fiind plăcute. 


Amândouă se bazează pe experiență. Ştim, într-adevăr, că voința poate 
exercita o influență puternică asupra stării noastre de spirit. Adeseori, este 
suficient să vrem ca un eveniment să fie plăcut pentru ca el să devină astfel. 


5. Prudența 


Principiul autonomiei prescrie că omul trebuie să-şi guverneze propria sa 
viață. Acum, după ce l-am prezentat, trecem la felul în care această guvernare 
trebuie să fie exercitată. Găsim aici trei reguli fundamentale, acelea ale 
prudenței, moderației şi tăriei. 

Principiul prudenței era foarte popular la moraliştii Antichității. Lucru 
curios căci, în ciuda diversității sistemelor, ei sunt aproape cu toții de acord să-l 
recunoască în ciuda justificărilor divergente. Iată-l în toată simplitatea sa: 


5. Fii prudent. 
Aceasta este una dintre regulile fundamentale ale înțelepciunii. Căci omul 
nu se poate supune primei legi dacă nu gândeşte şi nu acționează cu prudenţă. 


Pentru a avea o viaţă fericită nu este de ajuns să vrei ci trebuie să şi acţionezi 
cu judecată, adică prudent, în vederea atingerii acestui scop. Or, cum ştie toată 

lumea, o astfel de acţiune, exercitată în condiţii adeseori complexe, nu este 
posibilă fără reflecţie, fără rațiune, într-un cuvânt fără ceea ce se cheamă 
„prudenţă”. 

Putem distinge prudenta în gândire şi în acțiune. Prima este baza celei de- 
a doua căci, dacă gândim sau judecăm imprudent, cu uşurinţă, vom şi acţiona 
imprudent. Or, o astfel de prudenţă nu este posibilă fără reflecţie. De unde, 
primul precept al acestui domeniu: 


5.1. Nu admite nici o propunere înainte de a te fi asigurat cu 
conştiinciozitate că este adevărată sau cel puţin probabil adevărată. 


Este de necrezut câți oameni păcătuiesc împotriva acestui precept, în 
ciuda evidenţei sale, emițând cu uşurinţă judecăţi nefondate asupra unor 
chestiuni despre care abia au habar. Acest principiu este încălcat în majoritatea 
cazurilor în două domenii: când este vorba de aprecierea comportamentului 
altora şi în chestiunile politice. Regulile elementare ale înţelepciunii sunt uşor 
încălcate în relațiile noastre cu semenii şi imprudenţa în chestiunile politice îi 
ajută pe şarlatanii de toate speţele să se agate de putere şi să facă rău cetăţenilor 
imprudenţi. Încrederea pe care mii de credincioşi o acordă anumitor şefi de 
secte religioase, simpli răufăcători adesea, este un exemplu extrem dar, din 
nefericire, frecvent, al imprudenței. 

Preceptele următoare precizează sensul celui de mai sus: 


5.11. Inainte de a face sau a spune ceva important, pune-ţi întrebarea: 
merită osteneala? 


Cu toţii suntem tentaţi să acționăm impulsiv, fără a reflecta. De pildă, 
când cineva afirmă un lucru absurd, tentația de a-l face idiot este mare dar mai 
mare daraua decât ocaua. În majoritatea cazurilor, e inutil. Ofensăm un om şi 
nu obținem nimic în schimb. 


5.12. Înainte de a lua o decizie importantă, asigură-te că nu faci din do- 
rințe realitate. 


Este vorba despre greşeala pe care englezii o numesc „wishful thinking”, 
„gândire visătoare”. Adeseori suntem înclinați să o comitem. Când ţinem mult 
la ceva, începem să credem cu uşurinţă că situaţia dorită este reală. În această 
privinţă, ar trebui să-l imităm pe bunul comandant al unei unități militare aflate 
în luptă. Nimeni nu-şi doreşte victoria mai mult decât el şi totuşi nimeni nu este 
mai obiectiv în aprecierea situaţiei decât dânsul. 


5.13. In orice chestiune importantă, cere sfatul oamenilor cu experienţă. 


Motivul este evident. Profitând de experienţa altora, întărim baza propriei 
noastre decizii. Această lege se aplică, înainte de toate, aprecierii noastre 

personale pentru care judecata obiectivă este în general dificilă. Inţelepţii ne 
învaţă că cel ce se ascultă pe sine în acest domeniu, ascultă un prost. 


5.14. Amână pe mâine o decizie importantă. 


Desigur, dacă nu e urgentă. Principiul general privind ritmul deciziei 
poate fi formulat în felul următor: pregătirea deciziei trebuie să fie cât mai lentă 
posibil dar execuţia ei trebuie să fie rapidă şi energică. Experienţa învaţă că 
uşor comitem greşeli în această privință. 


5.15. Cunoaşte-te pe tine însuţi. 


Omul este unul dintre factorii cei mai importanți în fiecare decizie pe care 
o ia. Or, lucru de mirare, majoritatea oamenilor îi cunosc mai bine pe ceilalți 
decât se cunosc pe ei înşişi. Prin urmare, înţelepţi ne recomandă, ca primă 
condiţie a prudenţei, să ne cunoaştem bine pe noi înşine. 


5.151. Găseşte în Secare zi un moment pentru a reflecta la tine însuţi. 


Aproape toate marile religii recomandă meditaţia dar nu există nici un 
motiv pentru ca ea să se limiteze la religie. În fapt, ea este necesară oricui vrea 
să-şi guverneze viaţa în chip rezonabil. 

Unul dintre principiile secundare cele mai importante în raport cu 
preceptul prudenţei este regula competenţei: 


5.2.Ocupă-te de lucrurile care depind de tine iar nu de cele care nu 
depind de tine. 


Într-adevăr, a ne ocupa de lucrurile care nu depind de noi este o mare 
prostie. 

Unul dintre fenomenele cele mai uimitoare este faptul că atâţia oameni 
gândesc, sunt preocupaţi, discută despre chestiuni asupra cărora nu au nici o 
influență. 

Ne-am putea întreba dacă aplicarea universală a acestei reguli nu ar 
conduce la pasivitate în chestiunile politice şi, prin urmare, la o stare nocivă 
pentru viaţa fericită. Dar nu e deloc aşa. Chiar şi omul de rând poate exercita o 
anume influenţă în politică. Prin urmare, el poate şi ar trebui să fie preocupat de 
asta. 

Legea noastră dobândeşte o mare importanţă în vecinătatea morții. Avem 
de-a face, în cazul acesta, cu două evenimente: unul este sfârşitul existenţei, 
dispariția eu-lui; celălalt este procesul morţii, pierderea succesivă a oricărei 
putinţe, îngrijirile, operațiile, viaţa la spital etc. Se pare că literatura sapiențială 
s-a interesat îndeosebi de primul aspect, de atitudinea pe care omul ar trebui s-o 
ia în faţa sfârşitului. Şi totuşi, celălalt aspect este, poate, mai important. Căci 
meditaţia despre moarte i-ar îngădui să-şi pregătească deciziile privind atitudi- 
nea potrivită în condiţiile dramatice care precedă moartea. Ceea ce depinde de 

muribund, în aceste condiţii, este atitudinea sa, reacțiile sale la evenimente. 
Dacă e înţelept, atunci el se va gândi la asta şi la nimic altceva. 
Regula competenţei implică următoarea lege: 


5.21. Nu te îngrijora degeaba. 


Într-adevăr, a ne îngrijora din pricina chestiunilor în legătură cu care nu 
avem nici o putere, este o prostie evidentă căci acest lucru nu serveşte la nimic 
şi este neplăcut. Desigur, e neplăcut să afli că nişte răufăcători masacrează nişte 
nevinovaţi într-o ţară îndepărtată. Dar, dacă eu nu pot împiedica aceste crime, 
de ce ar trebui să mă preocupe? 

Aceluiaşi domeniu aparţine preceptul prevederii: 


5.3. Veghează să-ți asiguri viitorul. 


Nu există contradicţie între acest precept şi legea vieţii în prezent (3.331). 
Aceasta din urmă ne cere să ştim trăi în prezent, dar nu ne interzice sub nici o 
formă să prevedem viitorul. Și totuşi, concret se poate ivi o opoziție între 
dorinţa de plăcere şi voinţa de a-ţi asigura viitorul. Cum e mai bine: să-mi 
cheltui banii azi ori să-i păstrez pentru mâine? Câţi să cheltui şi câți să păstrez? 
A găsi răspunsuri la întrebări de acest fel ţine de domeniul înțelepciunii 
practice care nu poate fi formulată în reguli generale. 


6. Moderaţia 

Dacă este vorba despre modul în care ne conducem viața, principiul 
moderaţiei este cel mai important după acela al prudenţei. El sună după cum 
urmează: 


6. Fii moderat în toate cele. 


Această regulă nu este la fel de evidentă precum aceea a prudenței, încât 
numeroşi sunt aceia care îşi imaginează că pot duce o viaţă fericită fără să i se 
supună. Numărul beţivilor, desfrânaţilor, risipitorilor şi al altor nefericiţi de 
acelaşi soi stă mărturie. Ei cred că înţelepciunea învaţă plăcerea fără limite. Dar 
comportamentul lor nu are nimic de a face cu înțelepciunea. Este o prostie pe 
care toți înțelepții sunt de acord să o condamne. Cine nu crede, nu are decât să- 
şi aducă aminte că această lege este unul dintre fundamentele sistemului lui 
Epicur, care face figură de maestru al desfrâului, pentru ignoranți. 

Acest principiu se bazează, pe experienţa seculară a umanităţii. Ea ne 
învaţă că orice exagerare este dăunătoare vieții fericite. Ca şi în cazul altor 
precepte, putem distinge moderaţia în gândire şi în acţiune. Regula generală 
privitoare la prima sună astfel: 


6.1. Fii moderat în opinii. 

Astfel formulat, preceptul are încă două aspecte, unul raportându-se la 
extensiune iar celălalt la certitudinea teoremelor acceptate. In ceea ce priveşte 
primul aspect, avem preceptul: 


6.11. Evită afirmaţiile cu totul generale. 


„Evită”, adică nu le accepta, afară de cazul în care ai o dovadă a 
generalităţii lor, ceea ce se întâmpla extrem de rar. Nu trebuie să spui, deci: 
„La Ixence plouă tot timpul” nici „Toţi ypsylonienii sunt brutali” ci „La Ixence 
plouă mai tot timpul” şi „Numeroşi ypsylonieni sunt brutali”, înţelepciunea este 
prietena statisticii. Se pare că, cel puţin în cazul filosofiei, majoritatea greşelilor 
a avut drept cauză utilizarea cuantificatorului universal acolo unde acesta n-ar 
fi trebuit să fie folosit. 

Principiul privind certitudinea este asemănător celui formulat în capitolul 
despre prudenţă (5). El poate fi enunțat astfel: 


6.12. Evită judecăţile categorice. 


În loc să spui „Ypsylonienii vor câştiga”, trebuie să spui: „eu cred că 
ypsylonienii vor câştiga” şi, în loc de „va fi vreme bună la Cracovia”, este 
recomandată fraza „conform comunicatului meteorologic, va fi vreme bună la 
Cracovia”. 

Cât despre acțiune, acelaşi principiu spune: 


6.2. Bucură-te de bunuri şi de plăceri cu moderație. 


Ce este mai delicios decât sânul unei femei frumoase care te iubeşte? Şi 
cine va nega că puţine activităţi umane dau atâta satisfacție ca sportul de 
performanță? Şi totuşi amorezul care exagerează în dragoste îşi va ruina 
sănătatea iar sportivul care uită să se odihnească nu va trăi mult. Înţelepciunea 
ne învaţă să profităm de f plăceri dar să ne bucurăm de ele cu | moderație. 

Una dintre consecinţele acestei legi este următorul important precept: 


6.3. E bine să ştii savura micile bucurii. 


Falşii înţelepţi au convins adeseori mulțimea că omul trebuie să tindă 
exclusiv către scopuri mari şi sublime. Viaţa partizanilor unei astfel de doctrine 
- care, cu adevărat merită numele de superstiție - se petrece în aşteptarea 
acestui scop; adeseori nu-l ating deloc ori îl ating atunci când nu se mai pot 
bucura de el. 

Chiar şi cei care n-au căzut în această superstiție păcătuiesc adesea 
împotriva legii noastre. Aceasta se întâmplă cel mai des atunci când un om este 
atât de preocupat de un scop îndepărtat încât uită tot ce se afla în apropiere. 

O problemă, nu uşor de rezolvat, se pune în legătură cu aceste legi, şi în 
special cu cea a raportului dintre cantitate şi plăcere. Trebuie să cauţi câteva 
mari plăceri ori mai degrabă un mare număr de mici bucurii? Majoritatea 

înţelepţilor se pronunță pentru cea din urmă poziţie care poate fi formulată 
după cum urmează: 


6.31. Preferă numeroasele mici bucurii câtorva mari plăceri. 


Principiile pe care tocmai le-am enumerat sunt absolute în sensul că se 
aplică întotdeauna, independent de posibilitățile fiecăruia. Există, totuşi, şi în 
domeniul nostru un principiu relativ la aceste posibilităţi. Contrar poetului, el 
învaţă să-ți masori proiectele cu puterile şi nu invers: 


6.4. Nu încerca să realizezi lucruri care îți depăşesc posibilităţile. 


Am putea numi această regulă „principiul antiromantic”. Într-adevăr, 
înţelepciunea nu are nimic de-a face cu romantismul, ea îl consideră o prostie. 


7. Tăria 


Pentru a-şi putea guverna viața, omul trebuie să fie dotat cu forță de 
caracter, trebuie să ştie să fie tare. În lipsa acestei tării, el ar deveni o jucărie a 
instinctelor, sentimentelor şi dispoziţiilor, adică a naturii. De unde importantul 
precept: 


7. Orice hotărâre, o dată luată, execut-o cu tărie şi perseverenţă. 


Aceasta, desigur, dacă situația nu s-a schimbat. Principiul general care 
guvernează decizia este următorul: pregătirea sa trebuie să fie cât mai lentă şi 
mai circumspectă posibil (5. 12-14); în schimb, hotărârea, o dată luată, trebuie 
să fie executată rapid, cu tărie şi consecvență. 

Printre forţele naturale opuse autonomiei omului, care împiedică adesea 
executarea unei hotărâri, frica joacă un mare rol. Când e mare, este capabilă să 
paralizeze voinţa şi să conducă la acțiuni lipsite de sens, de unde preceptul 
special: 


7.1. Nu te lăsa niciodată motivat de teică. 


Aceasta nu înseamnă, desigur, că omul înțelept nu evită lucrurile 
periculoase pentru viaţa sa sau nocive pentru sănătatea şi fericirea sa. El le 
evită, cu siguranţă, şi chiar se fereşte de ele dar nu din cauza fricii ci mai 
degrabă pentru că a hotărât astfel. Atitudinea înţeleptului a fost magnific 
descrisă de Horaţiu: „Si fractus inlabatur orbis, impavidum ferient ruinae” 
(Hor. Carm. 3.3, 7-8): „Dacă lumea distrusă s-ar prăbuşi, ruinele ar acoperi-o 
fără ca ei să-i fie frică”. 

Dintre diversele temeri care-l pasc pe om, cea mai teribilă este frica de 
moarte. Anumiți filosofi ai secolului XX, pe care-i numim „existențialişti”, au 
afirmat chiar că este o frică specifică omului şi au numit-o „angoasă”. Se pare, 
totuşi, că afirmaţia lor nu este fondată. Ceea ce este sigur, în schimb, este că 
omul, ca orice animal, are instinctiv frică de moarte. Diferenţa dintre el şi 

celelalte creaturi constă, se pare, în aceea că el este singurul care are tăria să 
învingă această frică. Este ceea ce învaţă înţelepţi: 


7.11. Nu-ţi fie frică de moarte. 


Înţelepţii din vechime obișnuiau să justifice această lege amintind 
adevărul evident că, atâta vreme cât trăim, nu există moarte şi când ea este 
prezentă, noi nu mai suntem. 

Frica instinctivă de moarte este amplificată la inşii din mulțime de 
imaginile şi sculpturile reprezentând moartea ca o ființă oribilă, de riturile 
funerare şi de alte lucruri asemănătoare. Omul înţelept nu este atins de aceste 
superstiții. El îşi încredinţează trupul Institutului de anatomie şi urmează sfatul 
lui Spinoza: „Înţelepciunea sa este o mijlocire a vieţii iar nu a morţii”. 


8. Obiectivitatea 


Trecem acum la legile privind obiectul acțiunii umane. Cele mai 
importante principii din acest domeniu sunt regula obiectivităţii şi aceea a 
atitudinii naturaliste, aceasta din urmă implicată de prima care zice: 


6. Trăieşte pentru opera ta. 


Acest principiu adeseori ignorat azi se justifică în felul următor. Cine este 
orientat înspre obiect, înspre misiunea sa, are un sens în viaţă, în timp ce, dacă 
nu se gândeşte decât la sine, el riscă să piardă acest sens. lată de ce oamenii 
care trăiesc în condiţii dificile, obligaţi să se gândească la hrană, rar pierd 
sensul vieţii, fenomen mult mai frecvent la bogaţi. Iată de ce națiunile bogate 
au cel mai mare procent de sinucideri. 

Principiul obiectivităţii nu contrazice prima lege a înţelepciunii, conform 
căreia trebuie să acționăm în favoarea propriei noastre vieţi şi a propriei noastre 
fericiri. Căci acest scop nu poate fi atins prin examene de conştiinţă, prin 
gândirea constantă la dificultăți şi suferinţe, prin egocentrism. Dimpotrivă, 
pentru a-l atinge este necesar să fii orientat înspre sarcinile care se cer 
împlinite. Viaţa umană seamănă muncii strungarului. Scopul acestuia este de a 
produce, de pildă, o coloană. Dar strungul său degajează în mod secundar 
căldură. La fel se întâmplă şi în viaţă, unde, încercând să îndeplinim o sarcină 
obiectivă, obţinem satisfacția, ca efect secundar. Dimpotrivă, cel ce se gândeşte 
la această satisfacţie, la fericirea sa ca scop, nu o va obține. 

Una dintre consecinţele acestui precept este regula muncii de calitate: 


8.1. Fă tot ceea ce faci cât poţi de bine. 


Un principiu înrudit cu preceptul obiectivității este cel al atitudinii 
naturaliste: 

8.2. Priveşte-te pe tine însuţi, pe ceilalți oameni şi lumea eu ochiul 
naturalistului. 


Am putea numi acest precept: „principiul antiumanist”. În ochii 
umanistului, urmat de mulțime, realitatea se împarte în două zone esenţial 
diferite: zona naturii şi ceea a omului. Din această perspectivă, trebuie să te 
priveşti pe tine însuţi şi pe ceilalți oameni altfel decât priveşti obiectele 
naturale. Dar această atitudine este cauza multor nenorociri. Viaţa ar fi mai 
puțin penibilă dacă oamenii ar vrea sa se privească cu ochiul naturalistului, aşa 
cum cere preceptul nostru. 


8.21. Concepe adversităţile ca pe nişte evenimente naturale. 


A te indigna împotriva unui râu pentru că a ieşit din matcă, este lipsit de 
sens. Tot aşa, a te indigna împotriva unui ins care ţi-a dat o palmă, este lipsit de 
sens. În ambele cazuri, dacă eşti înțelept, adică dacă gândești ca un naturalist, 
trebuie să te străduieşti să limitezi stricăciunile, nu să te superi. 


6.22. Nu te înduioşa de tine însuţi. 


Această înduioşare a fost adesea cauza suferințelor în cazul persoanelor în 
vârstă şi bolnave. Cel ce se priveşte cu ochi de naturalist nu este tentat să o 


facă. 
B 


REGULI DE COMPORTARE 
FAŢĂ DE APROAPELE 


Vom discuta în această parte despre principiul fundamental şi despre cele 
şapte legi care se deduc din acesta, după schema următoare: 

I. Principiul fundamental (9) 

II. Legile derivate: 

a. negative: principiul circumspecţiei (10) şi legile pe care le implică 
privind problemele celorlalți (11), discreția (12) şi distanţa (13) 

b. pozitive: privind simpatia (14), fidelitatea (15) şi solidaritatea (16. 


9. Principiul fundamental 


Există o anumită analogie între relaţia omului cu anturajul său, adică cu 
ceilalți oameni, şi relația sa cu lumea. Atât într-un caz cât şi în celălalt, omul 
individual este un fragment aproape fără importanţă, şi viaţa sa nu durează 
decât o clipă, dacă o comparăm cu durata universului, pe de o parte, şi cu cea a 
marilor grupuri sociale, pe de altă parte. Înţelepciunea are, prin urmare, două 
feţe, ca Janus; ea ne învaţă marea dependenţă în raport cu ceilalți şi în raport cu 
societatea în faţa căreia suntem adeseori neputincioşi dar, în acelaşi timp, ea 

formulează principiile care ne permit să trecem în profitul nostru, în cel mai 
bun mod posibil, aceste fărâme de libertate pe care societatea ni le lasă. 

Principiul fundamental din acest domeniu este, simplu, consecinţa faptului 
că relaţiile cu ceilalți oameni sunt foarte importante pentru noi: 


9. Consideră relaţiile tale cu ceilalți oameni ca fiind foarte importante 
pentru tine. 


Căci fiecare om, chiar şi cel mai puternic, depinde de ceilalți. Aceştia pot 
fi luaţi individual, sau ca grup, foarte periculoşi sau foarte utili pentru el. Prin 
urmare, există în acest domeniu două feluri de precepte ale înţelepciunii. 
Primele se referă la aspectul negativ al relațiilor cu aproapele şi învaţă cum să 
fie evitate pericolele pe care le implică; celelalte vorbesc despre cum să te 
asiguri de ajutorul aproapelui. 


10. Circumspecţia 
10. Fii circumspect in relaţiile cu ceilalți. 
Acest precept poate fi formulat şi după cum urmează: 


10.1. Câtă vreme nu-l cunoşti bine, consideră-l pe orice om întâlnit în 
cale drept un imbecil rău. 


Trebuie, deci, să-l considerăm rău pe orice necunoscut, gata să ne facă rău 
sau chiar să ne distrugă bucuros, mai ales dacă îi suntem întrucâtva superiori. 
Trebuie să vedem în el un prost căci, din nenorocire, lumea e plină de ei. Cel 
ce-l ignoră, nu este un înțelept. Va sfârşi prost: imbecili cei răi îl vor distruge. 

Această lege este o consecință a preceptului de prudenţă (5) 
presupunând că majoritatea oamenilor se compune din imbecili răi. Or, această 
supoziţie este mai mult decât probabilă. În orice caz, a-l socoti pe orice 
necunoscut întâlnit în cale drept onest şi inteligent, este cu siguranţă una din 
culmile prostiei. Atenţie! Acest precept nu spune că trebuie să ne asumăm o 
atitudine agresivă față de ceilalți. Putem fi foarte bine circumspecţi, să-i 
considerăm periculoși, şi totuşi să nu fim agresivi faţă de ei. 

Două precepte derivate aparțin aceluiaşi domeniu: 


10.11. Nu te încrede în nimeni înainte de a te asigura că ştie despre ce 
vorbeşte şi că e sincer. 


10.12. Nu admite nici o propoziție ca adevărată sub pretext că a fost 
publicată prin mijloacele de comunicare socială. 


10.2. Fii independent faţă de ceilalți în gândire şi în sentimente. 

Deoarece, dacă omul trebuie să-şi guverneze viaţa interioară, el trebuie să 
fie independent faţă de ceilalți în această viaţă. 

Acest precept este nepopular astăzi. Cei mai mulţi oameni par a nu se 
guverna pe ei înşişi. Ei sunt conduşi de alții şi îşi adaptează sentimentele, 
stările de spirit şi gândurile la ceea ce gândesc şi simt ceilalți. Acest sclavaj 
spiritual este întărit şi mai mult de media care zilnic are grijă ca fiecare să ştie 
ce trebuie să gândească şi să simtă. 

În plus, filosofiile a ceea ce se cheamă „dialog” şi „comunicare” 
acționează în acelaşi sens. Ele afirmă că omul nu există decât în acest „dialog” 
şi în această „comunicare” cu ceilalți, adică el depinde total de ei în viaţa sa 
interioară. 

Un tânăr student american îi spunea odată autorului acestor pagini: „Fără 
ceilalți, eu nu sunt nimic.” 

Această opinie conţine, este adevărat, un grăunte proverbial de adevăr, 
câtă vreme colaborarea şi discuţia cu ceilalți sunt adeseori utile. Dar, aşa cum 
este propusă în mod curent, este contrară experienţei şi dăunătoare vieții 
fericite. Este contrară experienţei care ne învaţă că toate marile cuceriri ale 
omului au fost realizate de oameni independenți. Iar încălcarea acestui precept 
are consecințe nefaste pentru viață. Şi cât de grave pot fi ele! Faptele 
demonstrează că motivul cel mai frecvent al sinuciderilor tinerilor şi tinerelor 
este, în Elveţia, de pildă, sentimentul de a nu fi iubiţi, de a fi, într-un fel sau în 
altul, respinşi de anturajul lor. Acest tineret nu ştie să se sprijine pe el însuşi: 
„keep your head when all around them are losing theirs”, „păstrează-ţi sângele 
rece când ceilalți îşi pierd capul” (Kipling). Un astfel de tineret nu formează o 
societate, ci o turmă căci o societate umană este un ansamblu de personalități, 
în timp ce aceşti nefericiți nu sunt nimic fără propteaua socială. Din lipsa uneia, 
pier. 

Mai trebuie spus că susnumitele filosofii ale dialogului şi comunicării, ale 
existenței exclusiv cu şi prin ceilalți, sunt făcute pentru ființele slabe care au 
nevoie de sprijin. Înţelepţii sunt toţi de acord să le respingă. 

Preceptul următor aparține aceluiaşi domeniu: 


10.3- Preferă singurătatea companiei. 


Puţine legi sunt respinse atât de categoric de mulțime ca aceasta, dar 
aproape toți înţelepţii ne-o predică cu vorba şi cu fapta. Pentru a o justifica, ei 
invocă experiența după care numai în singurătate o-mul atinge vârful a ceea ce 
poate fi. Marile opere ale ştiinţei, filosofiei, religiei şi artei au fost concepute şi 
create în singurătate. 

Omului înţelept nu-i este frică de dânsa. El ştie că: „dacă corbii zboară în 
cârduri, vulturul trăieşte singur”. Ei sunt de acord cu adagiul Sfântului 
Augustin: „O beata solitudo, o sola beatitudo” - „O, fericită solitudine, o, 
singura beatitudine”. 

Mai puţin fundamental dar nu lipsit de importanță este principiul următor: 

10.4. Nu da nici un fel de importanţă onorurilor şi insultelor, atâta vreme 
Cât nu eşti sigur că-ți pot fi foarte folositoare sau foarte dăunătoare. 


Aceasta este una dintre legile de înțelepciune cel mai greu de urmat, într- 
atât de obişnuiţi suntem să reacționăm instinctiv la insulte şi laude. Dar, 
exceptând împrejurările menţionate, o astfel de reacţie este dăunătoare vieţii 
fericite. Nici complimentul nici insulta, dacă nu antrenează consecinţe sociale, 
nu schimbă, într-adevăr, nimic în obiectul lor. Când cineva îmi spune că sunt 
un idiot, eu nu devin prin aceasta un idiot mai mare decât eram înainte. La fel, 
când cineva îmi spune că sunt un geniu, eu nu devin prin aceasta mai inteligent 
decât eram: „Honor est in honorante” - „„Onoarea este în cel ce onorează”, nu în 
cel ce este onorat, şi tot aşa şi cu insulta. Reacţia instinctivă la complimente şi 
la insulte este, aşa cum ne învață experienţa, izvor de amărăciuni, certuri şi alte 
lucruri dăunătoare vieţii fericite. 

Aici se pune dificila problemă a onoarei, adică a aprecierii de către 
ceilalți. Mulțimea socoate această apreciere foarte importantă, încât mulți sunt 
gata să-şi rişte viaţa ca să-şi salveze onoarea. Dar înțelepţii sunt de acord să 
respingă această atitudine ca fiind opusă înțelepciunii. 

Două lucruri sunt sigure. Pe de o parte, este sigur că poziția socială, deci 
şi viaţa fericită, depind de aprecierea socială de care un om se bucură; pe de 
altă parte, prea marea importanță acordată acestei aprecieri, onoarei, este 
dăunătoare pentru ea. 

Un alt precept legat de legea singurătăţii este: 


10.5. Nu te privi în oglinda anturajului tău. 


Numeroşi sunt cei ce, gândindu-se la ei înşişi, se văd şi se apreciază după 
cum sunt văzuți şi judecaţi de ceilalți. Pesimiştii pretind că singuri aristocrații 
şi bandiții sunt scutiți de acest viciu. Este, probabil, o exagerare, dar e sigur că 
cel ce nu se conformează preceptului nostru va suferi inutil şi va avea greutăţi 
în a duce o viaţa fericită. 


11. Problemele celorlalți 


Principiul non-intervenţiei în problemele celorlalți se aşează fără nici o 
îndoială în fruntea preceptelor derivate privind relațiile noastre cu ceilalți. 


11. Nu te ocupa de un altul decât dacă (1) el poate fi util sau periculos 
pentru tine, (2) poți să-l ajuţi (3) eşti răspunzător pentru el. 


Comportamentul celorlalți irită din multe pricini. El agasează uneori, deşi 
nu ofensează nici o regulă nici nu dăunează nimănui: de pildă, o grimasă ori o 
atitudine specială. Irită uneori pentru că nu este în acord cu o convenţie fără a 
dăuna nimănui prin asta: de pildă când insul salută cu mâna stângă. În alte 
cazuri, comportamentul său este dăunător altora, nu şi nouă. În sfârşit, el ne 
poate fi folositor sau nociv nouă înşine. 

Or, în mod frecvent oamenii par a fi dornici să joace rolul de poliţişti şi de 
reparatori ai acestei lumi. Ei se supără, de pildă, auzind o informaţie falsă, deşi 
nu are nici o importanţă practică pentru ei. În cazuri extreme, ca la Robespierre, 
Lenin sau Pol Pot, această dorință a dus la masacre în masă. La oamenii mai 
puțin importanţi, el duce la un rezultat: mănâncă timp preţios şi risipeşte 
forţele, distruge liniştea şi te împiedică să duci o viaţă fericită. 

Înţelepciunea cere să nu te ocupi de ceilalţi, în afara uneia din cele trei 
situaţii menționate în lege. 

Preceptul următor conţine un sfat practic: 


11.1. Străduieşte-te să-ți imaginezi că oamenii de care nu trebuie să te 
ocupi nu există decât în imaginația ta. 


12. Discreţia 


Preceptul discreţiei aparține regulilor care servesc la apărarea de ceilalți. 
In general, îl numim „discret” pe insul care nu trădează secretele celorlalți dar 
discreţia fundamentală şi primară priveşte propriile noastre probleme. 


12. Dă celorlalţi cât mai puţine informaţii posibile despre tine însuți. 


În anumite situaţii, este evident necesar să dai anumite informaţii, de pildă 
când încerci să fii angajat. Dar, ca regulă generală, oamenii sunt înclinați să 
ofere prea multe informaţii despre ei. Aceasta se explică prin faptul că e plăcut 
să vorbeşti despre tine însuţi. Însă experienţa învaţă că o astfel de pălăvrăgeală 
se răzbună crunt împotriva palavragiului. Informaţiile oferite cu imprudenţă 
adeseori au darul să ne dăuneze. 

Şi acum, iată un precept derivat din acesta: 


12.1. Străduieşte-te să fii cât se poate de anonim în locurile publice. 


Se pare că înțelegerea acestei legi este o cucerire a secolului XX. 
Odinioară, oamenilor le plăcea, de pildă, să se îmbrace în aşa fel încât să se 
vadă de departe cine-s ei. Astăzi, chiar şi militarii şi clericii îşi ascund cu grijă 
starea în afara serviciului. Omul înțelept merge şi mai departe: el se străduieşte 
să se distingă cât mai puţin posibil, prin comportament, de anturaj şi să rămână 
cât mai anonim. E limpede că există excepţii de la regula noastră, de pildă 
atunci când e vorba despre persoane aflate în posturi de conducere. Altfel însă, 
ea se aplică în majoritatea covârşitoare a cazurilor. 

Această lege derivă din precedenta deoarece cel ce se comportă în alt chip 
decât anturajul său se face remarcat şi-şi pierde anonimatul. Există şi un alt 
motiv pentru care e bine să te supui acestei reguli şi anume faptul că grupurile 
umane manifestă adesea o inamiciţie numită „xenofobie” faţă de tot ceea ce le 
este străin. Omul înţelept nu se expune, ca să nu devină obiectul acesteia. 


13. Distanţa 

Un alt principiu important în domeniul apărării împotriva celorlalți este 
acela al păstrării distanţei. El se raportează la ansamblul comportamentului, 
deci nu numai la acela al informațiilor oferite, cum se întâmplă în legea 
discreţiei. 


13. Cu excepția, prietenilor şi apropiaților, evită familiaritatea. 


Această lege se justifică de o manieră asemănătoare cu precedenta: 
familiaritatea cu proştii are, în general, drept consecință faptul că aceştia 
sfârşesc prin a vă dispreţui şi sunt cu atât mai înclinați să vă facă rău. Or, 
înţelepciunea pretinde să-i considerați pe ceilalți, în general, drept nişte proşti 
(10.01). Chiar şi în cazul în care celălalt nu este un imbecil; a-l ţine la distanță 
are darul de a păstra, în ceea ce-l priveşte, o autoritate care poate fi utilă. 

Preceptul următor este un corolar al precedentului: 


13.1. Nu fi prea amabil la prima întâlnire. 


Se dovedeşte îndeobşte că amabilitatea la întâlnirile posterioare este mult 
mai apreciată dacă nu am fost prea politicoşi prima oară. 


14. Simpatia 


Trecem acum la câteva principii pozitive privind atitudinea adecvată față 
de ceilalți căci înțelepciunea învaţă nu numai cum să ne apărăm de ei atunci 
când pot fi periculoşi dar şi cum să profităm de ajutorul lor. Or, acest ajutor 
depinde îndeosebi de simpatia pe care o au pentru noi şi, într-o anumită 
măsură, şi de părerea că se pot încrede în noi. Omul înţelept se străduieşte să 
câştige în primul rând simpatia celorlalți şi, în al doilea rând, stima lor. 

Din acelaşi motiv, înțelepciunea recomandă o atitudine pozitivă față de 
problemele sociale, cu atât mai mult cu cât o astfel de atitudine este conformă, 
în plus, cu nevoile sociale ale individului. 

Sunt trei principii fundamentale: acela al simpatiei, al solidități şi al 
solidarității. Primul sună astfel: 


14. Străduieşte-te câştigi simpatia să celorlalți. 

Aceasta este, fără îndoială, regula cea mai importantă a domeniului 
nostru. Orice om, chiar şi cel mai umil, poate fi util. De unde două precepte, 
unul negativ care spune ce nu trebuie făcut şi celălalt pozitiv care prescire cele 


ce se cuvin a fi făcute. 


14.1. Pe cât posibil, nu ți-i înstrăina pe ceilalți. 

Se întâmplă, desigur, să nu poţi evita înstrăinarea de cineva atunci când 
este vorba despre o dispută sau despre o luptă. Altfel însă, trebuie s-o eviţi. De 
unde preceptul: 


14.11. Pe cât posibil, evită certurile. 


Acest precept cere să fie bine înțeles. El nu este identic adagiului popular 
după care înțeleptul cedează întotdeauna. Într-adevăr, înțeleptul nu cedează 
întotdeauna ci numai atunci când nu face daraua cât ocaua. Preceptul nostru nu 
interzice deci orice dispută, ceartă sau luptă ci doar pe acelea care sunt inutile. 

Un precept derivat se raportează la certurile cu cei ce au o putere asupra 
noastră. 


14.111. Evită cu orice preț certurile cu cei ce au o putere asupra ta. 


Acest precept se formulează şi spunând: „Nu te certa cu polițistul”. Îi este 
atribuită unui sfânt religios următoarea afirmație: „Numai o mare nenorocire 
sau o mare prostie pot face ca tu să ai dreptate împotriva superiorului tău”. Dar 
a evita certurile nu este întotdeauna uşor. 

Înţelepţii ne dau, în această privinţă, următorul sfat: 


14.112.  Șterge-o în clipa în care o ceartă periculoasă te amenință 
inevitabil. 


O altă lege, aparținând la fel de bine înţelepciunii şi moralei, prescrie: 


14.12. Dacă nu te costă nimic, sau te costă puţin, nu fă nici o nedreptate 
nimănui. 


Înţelepciunea nu merge atât de departe ca morala în acest caz, căci aceasta 
interzice orice nedreptate, chiar dacă evitarea ei ne costă scump. Acest precept 
este justificat de faptul că fiecare nedreptate făcută altuia ne privează de 
simpatia sa, pe care trebuie să ne străduim s-o păstrăm. 


14.121. Dacă poţi evita, asta, nu spune nimănui lucruri neplăcute. 


14.122. Nu critica niciodată, în prezenţa sa, țara, confesiunea sau profe- 
siunea altuia. 

E uimitor cât de greu le este oamenilor sa suporte critica, fie ea şi uşoară, 
de pildă, a naţiei lor. Reacţia la o astfel de critică este în general mult mai 
violentă decât dacă s-ar adresa propriei lor persoane. Dar cei ce n-au trăit în 
medii internaționale sau eterogene sub un alt aspect nu ştiu acest lucru şi 
păcătuiesc adesea împotriva legii noastre, pierzând mult din simpatie. 

Există şi un alt motiv pentru care aceste precepte sunt adeseori încălcate 
de mulțime. Acesta provine din faptul că omul are, între altele, tendinţe sadice: 

suferința altora îi face plăcere. Dar a urma această tendinţă este, în general, 
dăunător vieţii fericite şi, plecând de aici, contrar înțelepciunii. 
Preceptele următoare exprimă aspectul pozitiv al principiului nostru: 


14.2. Străduieşte-te să câştigi simpatia fiecărui om întâlnit. 

14.21. Fii amabil. 

14. 211. Fii deosebit de amabil cu oamenii bogați şi puternici. 

Trebuie să fii amabil cu toată lumea, dar mai ales cu oamenii importanți 
pentru că aceştia îți pot fi deosebit de utili. Or, suntem frecvent tentaţi să fim 
chiar mai puţin amabili față de ei, deoarece stârnesc invidia cu mare uşurinţă. 
Şi nu e deloc necesar să spunem că omul înţelept nu resimte niciodată invidia, 
care nu-i dă nimic şi îi răvăşeşte pacea spiritului. 


14.22. Fă bucuros servicii care nu te costă nimic sau puțin. 


Deoarece, dacă un astfel de serviciu nu te costă nimic, obţii ceva, şi 
anume simpatie, pentru nimic. 


14. 23. Fă astfel încât prezența ta şi discursul tău să fie plăcute partene- 
rului. 


Legile următoare, bazate pe o experienţă seculară, sunt mai tehnice: 

14. 231. Apropie-te de celălalt mereu cu surâsul pe buze. 

Se pare că civilizația chineză are mai multă înţelegere pentru această 
regulă decât a noastră. In ceea ce ne priveşte, ne apropiem bucuroşi de semenul 
nostru cu dinţii strânşi, ceea ce este, evident, o prostie. 

14. 232. Flatează-ți partenerul. 

Nimic nu produce atâta simpatie din partea celorlalți oameni decât 
flatarea, mai ales când sunt flataţi pentru ceea ce cu adevărat este demn de 
admirat la dânşii. Or, fiecare om are trăsături demne de laudă şi de care-i 


mândru. Este treaba înțeleptului să le descopere şi să le laude. 


14.233. Fă în aşa fel încât partenerul tău să înțeleagă faptul că te 
interesezi de el. 


14.234. Permite-i partenerului să vorbească oricât de mult, mai ales 
despre sine. 

Este principiul răbdării în faţa verbozităţii care ne încearcă pe toți. Omul 
înţelept preferă vorbirii, tăcerea, şi-i lasă, răbdător, pe ceilalți să pălăvrăgească. 


14.3. Străduieşte-te sistematic şi cu perseverenţă să câştigi simpatia celor 
cu care trebuie să trăieşti. 


Acest sfat este adeseori dat tinerilor căsătoriți care ignoră uneori că ceea 
ce se cheamă „iubire” trebuie să fie mereu cucerit şi construit din nou, dar 
aceeaşi regulă se aplică tuturor celor care, dintr-un motiv sau altul, sunt 
condamnaţi să trăiască împreună. Cu toţii ar trebui să se străduiască sistematic 
şi cu răbdare să câştige simpatia partenerilor. 


15. Fidelitatea 


Termenul „fidelitate” a fost ales, în absenţa altuia mai bun, ca titlu al 
acestui paragraf, pentru a denumi o trăsătură umană care ar mai putea fi numită 
„seriozitate”. Omul înţelept este un om serios, căruia i te poţi mărturisi. Şi este 
astfel pentru că faima de seriozitate îi este foarte utilă celui ce se bucură de ea. 
Aşadar, şi în această privinţă înțelepciunea este de acord cu morala, cu singura 
deosebire că preceptele sale nu sunt obligatorii la modul absolut. Principiul 
general al seriozităţii sună după cum urmează: 


15. Acţionează în aşa fel încât să fiii considerat demn de încredere. 


Or, ca să fie aşa, trebuie să posezi două calități: să fii veridic şi fidel. 
Plecând de aici, două precepte derivate: 


15.1. Pe cât posibil, nu minţi si nu induce deloc în eroare. 


Înțeleptul mincinos dă impresia de contradicţie. Într-adevăr, cel ce minte 
şi induce în eroare în mod sistematic pierde repede încrederea celorlalți şi se 
expune unor numeroase adversităţi. 

Preceptul spune „pe cât posibil” pentru că, în situaţii grave, minciuna nu e 
numai îngăduită ci chiar obligatorie. Astfel, atunci când poliția inamicului 
caută un luptător din rezistență, înțelepciunea nu numai că interzice dar chiar 
recomandă minciuna, şi anume să spui că omul căutat nu se află acolo. Totuşi, 
acestea sunt cazuri excepţionale. Ca regulă generală, înțeleptul este veridic. 


15.2. În principiu, ține-ţi promisiunile. 


Iată încă un principiu comun moralei şi înțelepciunii. Este adevărat că 
justificarea este diferită în cele două cazuri şi că legea înțelepciunii nu obligă 
decât „în principiu”. Justificarea este aceeaşi ca în cazul precedentului precept 
şi „în principiu” înseamnă că nu trebuie să ne ţinem promisiunile decât doar 
dacă aceasta nu ne provoacă prea multe plăceri. 

16. Solidaritatea 


Ultimul principiu de înţelepciune pe care vrem să-l amintim aici este puţin 
diferit de celelalte. Il numim „principiul solidarităţii” şi îl formulăm după cum 
urmează: 


16. Fii solidar în mod cumpătat cu grupul căruia îi aparții. 


Este vorba aici despre legătura cu grupurile umane iar nu cu indivizii. 
Normal, fiecare om aparține unor grupuri diferite. Este membru al unei familii, 
unul dintre locatarii unui imobil, cetăţean al unei comune, al unui judeţ, al unui 
stat, aparține unei națiuni. Pe de altă parte, el poate fi şi membru al unui partid 
politic şi al unei confesiuni religioase, membru de onoare al societății de 
creştere a iepurilor de casă şi al asociației prietenilor pădurii. 

Or, natura umană este astfel croită încât nu poţi avea o viaţă fericită fără 
solidaritatea cu aceste grupuri. Căci omul are nu numai nevoi individuale ci şi 
nevoi sociale. Lui îi pasă ca grupurile cărora le aparţine să fie prospere. În alţi 
termeni, el are şi sentimente sociale. Anumiți înţelepţi au chiar gândit că 
secretul vieţii fericite constă negreşit în echilibrul dintre sentimentele personale 
şi cele sociale. 

Prin urmare, omul înţelept dă satisfacție şi nevoilor sale sociale şi are grijă 
ca grupul său să aibă succes. Nu cităm decât câteva precepte privitoare la acest 
aspect şi o vom face la sfârşitul acestui manual pentru că sunt cel mai bine 
cunoscute şi se bucură de o mare popularitate în rândul jurnaliştilor, oamenilor 
politici, moraliştilor şi clericilor. Căci trăim într-o perioadă de „socializare”, în 
cursul căreia se străduieşte constant să ne convingă că trebuie să ne sacrificăm 
cauzei sociale cutare sau cutare, înțelepciunea nu învață, desigur, nimic de 
acest gen şi ea se distinge de un naționalism vulgar şi de altele asemenea în 
două moduri: 

(1) În cazul înţelepciunii nu este deloc vorba despre o „îndatorire” 
faţă de o entitate în genul naţiunii sau clasei ci pur şi simplu de satisfacerea 
anumitor nevoi ale individului. 

(2) Preceptul solidarităţii nu obligă decât cu clauza „în mod 
cumpătat”. Este adevărat că această limitare este prezentă în fiecare lege 
a înţelepciunii dar ea capătă o importanță deosebită în acest caz căci mai ales 
în numele nevoilor sociale oamenii au comis prostii şi crime de necrezut, s-au 
lăsat omorâţi, au torturat şi măcelărit pe ceilalți. Omul înțelept este o fiinţă 
socială dar în chip moderat iar nu fanatic. 

Ceea ce învață moraliştii este, în majoritatea cazurilor, solidaritatea. lată 
de ce preceptul nostru poate fi formulat şi în felul următor: 


16.1. Supune-te în mod cumpătat legilor moralei. 
Mulţi oameni au devenit nefericiţi datorită supunerii oarbe față de legile 


moralei şi ale poliției. Dar experiența ne învaţă şi că cel ce încalcă în mod 
constant legile moralei, nu va avea, în general, viaţă fericită. Suntem animale 

sociale şi un comportament contrar principiilor care formează fundamentul 
societăţii - şi acestea sunt regulile moralei - dăunează, cel mai adesea, până la 
urmă, individului. Omul înţelept este, deci, moral dar fără exagerare. 

O lege care aparține la fel de bine moralei ca şi înţelepciunii este 
principiul gradelor de solidaritate: 


16.2. În condiţii aproximativ egale, dă prioritate membrului din grupul 
tău în fața străinului. 


„În condiţii aproape egale”, deoarece dacă străinul este, de pildă, mai 
important pentru noi, evident că trebuie să-i dăm prioritate. „Din grupul tău”, 
de pildă unui membru al familiei în faţa unui vecin, aceluia în faţa unui locuitor 
dintr-un alt cartier, unui compatriot în faţa unui străin. 

Această lege este aproape evidentă pentru bunul simţul. Într-adevăr, ar 
trebui să fie limpede că, dacă nu putem salva decât o singură persoană, şi 
trebuie să alegem între propriul copil şi un vecin, trebuie să dăm prioritate 
copilului. Dar, sub influenţa propagandei unei false doctrine numite egalitarism 
moral”, mulţi resping această lege acuzându-i pe cei ce o respectă de „rasism”. 
S-a ajuns până acolo încât, a fi de acord cu ea este pasibil de pedeapsă prin lege 
în majoritatea ţărilor. 

Să notăm că cea mai puternică solidaritate este cea dintre mamă şi copilul 
ei care este ca o parte din ea însăşi. lată de ce înţelepciunea poate chiar să-i 
recomande mamei să se sacrifice pentru copilul ei. 


16.3. Conformează-te grupului în care te afli. 


Această lege, asemănătoare celei a discreției (12), exprimă acelaşi gând 
dar într-o manieră pozitivă. Înţelepciunea învaţă să te adaptezi anturajului în 
modul de a te îmbrăca, în comportament şi în opinii. Este adevărat, omul 
înţelept nu acceptă, judecățile mulţimii (10.2) dar înțelepciunea îl sfătuieşte să 
nu enunţe deschis vederi contrare credințelor mulțimii. Există, desigur, 
excepţii de la această regulă; astfel, cei ce poartă responsabilitatea 
afacerilor publice sunt adeseori obligaţi să acţioneze împotriva acestui precept. 

Înţelegem aici prin „grup” nu numai societatea ai cărei membri suntem ci 
şi grupurile de oameni în care ne aflăm la modul fizic. Numai un prost încearcă 
să impună străinilor propriul său mod de a se îmbrăca, de a se comporta şi 
opiniile sale. 

Aceluiaşi capitol îi aparțin si preceptele înţelepciunii privitoare la 
prietenie căci o mare solidaritate există între prieteni. 


16.4. Să ai câțiva prieteni. 
Prietenul este cineva pe care-l iubeşti. Or, nevoia de iubire este 
înrădăcinată în natura umană. De unde adagiul clasic: „Adevărata fericire 


constă în a iubi şi a fi iubit”. Să adăugăm că, dacă e bine să ai bani, este şi mai 
bine să ai prieteni bogați. 

16.41. Să-ţi fie prieten doar cel ce şi-a dovedit cinstea şi inteligența. 


Se poate chiar spune că numai un alt înţelept poate fi prietenul unui 
înţelept. 


16.42. Fii fidel prietenilor tăi. 


Intotdeauna înțelepţii au predicat că prietenii adevăraţi au totul în comun. 


C 


MORALĂ, ETICĂ ȘI ÎNȚELEPCIUNE 


În acest capitol vor fi luate în considerare anumite probleme teoretice 
privind înţelepciunea şi câteva domenii învecinate. Citind scrierile moraliştilor, 
descoperim frecvent o confuzie între lucruri foarte diferite pe care vrem să le 
numim aici „morală”, „etică” şi „înţelepciune”. Este adevărat că diferenţa între 
primele două, între morală şi etică, este, de câtva timp, destul de răspândită 
între filosofi, dar numai la dânşii. Mai mult, există două şcoli filosofice care 
continuă să o respingă cu râvnă. Aceştia sunt îndeosebi neotomiştii şi 
neohegelienii. Cei dintâi pentru că tot ce a venit după secolul XIII li se pare 
deseori suspect. Neohegelienii deoarece pentru ei tot ce e diferit este identic. Ei 
numesc asta „dialectică”, ridicând confuzia dintre concepte la rang de principiu 
filosofic. În schimb, rari sunt cei ce au remarcat diferența dintre morală şi 
înţelepciune. 

Împotriva acestor confuzii noi stabilim prima afirmaţie: 


C. 1. Ceea ce se numeşte în mod obişnuit „etică” se compune din cel 
puțin trei discipline diferite: morala, etica propriu-zisă şi înțelepciunea. 


„Cel puţin trei”, deoarece unul dintre cele două genuri ale moralei 
religioase formează poate un alt domeniu care aparține încă eticii în sensul 
curent al cuvântului. 

Ca să putem explica diferențele dintre aceste discipline, vom enunta 
câteva propoziţii referitoare la sensul termenilor aflați în discuție. 


I. Morala 


Termenul de „morală” va fi folosit aici pentru a desemna un ansamblu de 
legi şi nu, aşa cum se întâmpla frecvent, anumite atitudini umane. Pentru a 
face să se înţeleagă limpede ce este morala înțeleasă, în acest sens, să luăm în 
considerare următoarele legi pe care toată lumea le va numi, după câte se pare, 
„legi morale” (pentru a simplifica, numim „legi” şi interdicțiile): 

a) Salvează un copil care se îneacă! 

b) Nu tăia gâtul mamei tale adormite! 


Ce au în comun cele două legi? Mai mult proprietăţi, dintre care 
enumerăm trei. (1) în primul rând, acestea sunt nişte legi, nişte reguli: ele nu 
spun ceea ce este ci ceea ce trebuie să fie. În limbajul logicii, acestea nu sunt 
enunţuri ci norme. (2) Apoi, ele au un caracter categoric. Vrem să spunem prin 
aceasta că nu sunt condiționate ci necondiționate. Ele nu promit vreo 
recompensă dar nici nu ameninţă cu vreo pedeapsă. Nu sunt legate de un scop. 
Întrebarea: „în ce scop trebuie să-l salvez pe acest copil?” nu are, evident, nici 
un sens. (3) în sfârşit, şi mai ales, ele sunt obligatorii într-un sens special care le 
este propriu doar lor. Faţă cu o astfel de lege, avem impresia că ni se impune 
ceva, simţim că nu ne este permis să acţionăm altfel. În paranteză fie spus, unul 
dintre cele mai uimitoare fapte din istoria moralei este acela că atâția filosofii 
nu au perceput acest caracter al legilor morale particulare. 

Vom utiliza aceste trei proprietăți pentru a defini sensul pe care-l dăm. 
termenului de „morală”. Vom spune: 


C. 2. Morala este un ansamblu de legi categorice care impun o obligație 
de un fel aparte. 


Este adevărat că anumiţi filosofi o neagă, adică dau cuvântului „morală” 
un alt sens decât noi. Pentru ei legile morale sunt legate de un scop. S-a spus, în 
mod răutăcios, despre ei că aşteaptă un bacşiş pentru ca nu le-au tăiat mamelor 
lor gâtul. Noi vom spune simplu că există evident legi care nu promit nici o 
recompensă şi pe care toată lumea este de acord să le numească „morale”. 
Fireşte că fiecare este liber să utilizeze altfel cuvântul, numai că, făcând-o, va 
merge împotriva uzajului obişnuit. În orice caz, natura a ceea ce numim „legi 
morale” este astfel croită încât legile morale ne-ar obliga, chiar dacă 
îndeplinirea a ceea ce ele pretind ar fi de pedepsit. 

Cele două legi pe care le-am citat au încă o proprietate comună: sunt 
evidente. 

Nu e necesar să le demonstrăm unui om normal; el vede că aceasta e 
datoria sa. 

Totuşi, această evidență nu se potriveşte tuturor preceptelor moralei. 
Există situaţii în care datoria noastră nu este limpede dintr-odată. În astfel de 
situaţii, putem adeseori realiza acest lucru raţionând pe baza legilor evidente, 
ca punct de plecare. 

Astfel, nu suntem de acord cu faptul că avortul este moralmente ilicit. De 
fapt, se pare că legea „Nu vei avorta” nu este în mod direct evidentă. Cei ce o 
admit raționează pornind de la legea evidentă „Nu vei ucide o ființă umană 
inocentă”. Să notăm şi că legile, pornind de la care se deduc altele, trebuie să 
fie legi morale, deci categorice şi obligând într-un mod specific moralei. 

Putem afirma deci că: 


C. 3. Legile moralei sunt evidente sau pot fi deduse din legi morale 
evidente. 

Marginal, câteva remarci despre relaţia dintre morală şi ştiinţă. Ştiinţa nu 
se ocupă decât de fapte, de ceea ce este, nu de ceea ce trebuie să fie şi, în 
consecință, nu formulează decât propoziţii şi nu reguli (cu excepţia regulilor de 
procedură ştiinţifică). Or, morala se compune nu din propoziţii ci din reguli. 
Deci: 

C.4. Morala nu este o ştiinţă. 


Împotriva acestei afirmaţii este ridicată uneori următoarea obiecţie: legile 
pot fi traduse în propoziţii care pot fi obiectul ştiinţei . Mai întâi însă, la drept 
vorbind, legile nu pot fi traduse în propoziţii, putem doar crea o armonie, în 
sens univoc, între propoziţii şi legi, ceea ce nu este acelaşi lucru. De pildă, 
legea „Salvează copilul care se îneacă”, poate fi pusă de acord cu propoziţia „A 
salva copilul care se îneacă este o obligaţie”. Şi, mai ales, acestea sunt 
propoziţii de un gen aparte, al căror predicat desemnează o valoare. Ele sunt, de 
fapt, criptolegi. Pe de altă parte, ele nu sunt verificabile în mod intersul-biectiv. 
Obiecţia nu se susține. Deci, morala nu este şi nu poate fi o ştiinţă. Invers, 


C.5. Nu există morală ştiinţifică. 


Legile unei astfel de morale ar fi deduse, printre altele, din propoziții 
ştiinţifice. Or, a vrea să deduci o lege dintr-o propoziţie este tot una cu a comite 
ceea ce se cheamă un „sofism naturalist” (naturalistic fallacy), căci 
din aceea că ceva este nu rezultă niciodată că ceva trebuie să fie. Eroarea 
naturalistă provine din faptul că ştiinţa poate furniza premisele minore ale unui 
raţionament moral dar premisele majore trebuie să fie întotdeauna lege, deci nu 
pot fi ştiinţifice. 


II. Etica 


Termenul „etică”, în sensul în care îl folosim noi, desemnează un domeniu 
diferit de acela al moralei deşi legat de ea. Următoarele întrebări aparțin, de 
pildă, domeniului său: 

a) De ce este o datorie salvarea unui copil? 

b) De ce este interzis să tai gâtul mamei tale? 

c) Ce înseamnă „a fi o datorie”? 

ca şi răspunsurile la aceste întrebări. 

Răspunsul la prima: a) a salva un copil este o datorie pentru că acest lucru 
este folositor supravieţuirii speţei umane şi este o teoremă a eticii. 

Să notăm mai întâi că aceste întrebări si răspunsuri nu se ivesc în 
conştiinţa omului care se simte moralmente obligat să facă ceva. Dacă, de 
pildă, am zice unui om ocupat să salveze un copil de la înec că face asta în 
vederea supravieţuirii speciei umane, probabil că acesta ar striga indignat să nu 
fie deranjat cu astfel de chestii. El nu salvează copilul pentru un scop anume, 
oricare ar fi el, ci pur şi simplu pentru că vede limpede care îi este datoria. 

Întrebările şi răspunsurile etice nu apar la nivelul conştiinţei omului angajat în 
acțiune. 

Dimpotrivă, ele apar când reflectăm la legile moralei. Iată de ce, ceea ce 
numim „etică” poartă numele de „„metaetică” (morala noastră se numeşte atunci 
„etică”). Dar termenul „„metaetică” este rău ales, căci metaştiinţa, de la ştiinţa 
cu $, în limbajul logicii, de unde este luat, este doar studiul limbajului $. 
Astfel, metamatematica este studiul limbajului matematicilor. Or, etica, în 
sensul nostru, se ocupă nu numai de limbajul moralei, ci şi de entitățile 
nicidecum lingvistice care sunt obligaţia, conştiinţa morală etc. 

Pentru a reveni la propozițiile noastre etice: ce au ele în comun? 
Răspunsul este că au două trăsături comune: (1) sunt propoziţii, (2) au ca obiect 
legile morale şi problemele legate de existența lor. Acestea nu sunt legi ci 
propoziţii adevărate. Putem spune: 


C.6. Etica este un ansamblu de propoziţii, deci nu de legi privind morala. 


Ar trebui, deci, să fie limpede că etica nu este tot una cu morala nici 
invers. Astăzi, confuzia dintre cele două domenii nu mai este admisibilă. Cât de 
diferite sunt rezultă şi din faptul că 


C.7. Etica este o ştiinţă şi o parte a filosofiei ştiinţifice, 


în timp ce morala nu este o ştiinţă (C.6). Să mai notăm că etica, contrar 
moralei, nu are nici o importanță pentru practică. Poți trăi bine şi moral fără a 
avea cea mai vagă idee despre ea. 


C.8. Etica este fără importanţă pentru viață; ea nu este importantă decât 
pentru filozofie, 


contrar moralei care este indispensabilă vieții. 
III. Intelepciunea 


În înţelepciune se află două feluri de precepte: pe de o parte legile 
particulare şi, pe de altă parte, principiul fundamental, fără a cărui recunoaştere 
celelalte precepte nu pot fi acceptate. Situaţia este, deci, contrară celei pe care 
o înfăţişează morala. Un precept moral este adesea imediat evident şi nici o 
dovadă nu mai este necesară pentru ca el să fie recunoscut drept valabil. Dar 
nici un precept al înțelepciunii nu este evident în mod direct. Nu acceptăm 
aceste precepte particulare decât în virtutea principiului fundamental. Căutarea 
„primului principiu” al moralei, atât de răspândit la moralişti, se pare că 
provine din confuzia dintre acest domeniu şi acela al înţelepciunii. 

Principiul fundamental al acesteia din urmă este: „Acţionează în aşa fel 
încât să trăieşti fericit îndelung”. Natura sa este diferită de aceea a oricăror alte 
precepte sapienţiale căci (1) este o lege autentică şi nu o propoziţie deghizată, 
(2) nu este ipotetic ci categoric. În aceste două privințe, el seamănă cu legile 

moralei. Şi totuşi nu este un precept moral căci obligația proprie moralității îi 
lipseşte, într-adevăr, nimeni nu are datoria de a voi să trăiască mult şi bine: 


C.9. Principiul fundamental al înțelepciunii este o lege categorică, dar nu 
este o lege morală. 


Să remarcăm că asemănarea dintre acest principiu şi legile morale este cea 
care, probabil, i-a indus în eroare pe moralişti. Constatând cu justeţe că este un 
precept categoric, ei au tras concluzia, pe nedrept, că înțelepciunea este o parte 
a moralei. 

Confuzia dintre cele două domenii este, de asemenea, probabil, la originea 
căutării primului principiu al moralei, la fel de popular la moralişti ca principiul 
fundamental. În ceea ce priveşte principiile particulare, să începem, ca şi în 
cazurile precedente, cu nişte exemple. Găsim în înțelepciune, între altele, 
următoarele legi: 

a) Fii deosebit de amabil cu oamenii bogați. (14.211) 

b) Nu te certa cu polițistul. (14.111) 


Ce au ele în comun? Mai întâi, cel puţin în aparenţă, ele sunt, ca şi 
preceptele morale, legi iar nu propoziţii. Ele spun ceea ce trebuie să fie iar nu 
ceea ce este. Apoi - şi asta contrar preceptelor moralei - ele sunt ipotetice, nu 
categorice. Nu obligă decât cu o anumită condiţie. De pildă, trebuie să fu 
deosebit de amabil cu cei bogaţi numai dacă doreşti să le câştigi simpatia. Dacă 
simpatia unui bogat nu mă interesează, nu sunt deloc silit să fiu mai amabil cu 
el decât cu oricare altul. În limbajul logicii, preceptele înțelepciunii iau forma 
condițională: „Fă p dacă vrei q”. 

Putem, deci, formula următoarea afirmaţie provizorie, în care se 
presupune că este vorba despre toate preceptele înţelepciunii, exceptând 
principiul fundamental. 


C. 10. Înţelepciunea pare a fi un ansamblu de legi condiționale. 

Dar aici apare o dificultate. Dacă aceste precepte spun ceea ce convine 
unui scop, ele spun ceea ce este, constată un fapt, sunt deci propoziții 
deghizate. De pildă, preceptul „nu te certa cu polițistul” spune în fond că 
„lumea este în aşa fel orânduită încât cearta cu polițistul provoacă neplăceri”. 
Acest precept nu face decât să constate ceva. Putem spune, deci: 


C.11. Preceptele înțelepciunii sunt propoziții deghizate în legi. 


Înţelepciunea este, aşadar, o tehnică. Acesta este un lucru foarte important 
şi atât de rar înţeles încât merită a fi formulat într-o teoremă specială: 


C. 12. Înţelepciunea este tehnologia vieţii lungi şi fericite. 

Diferenţa dintre ea şi celelalte tehnologii constă mai întâi în aceea că nu 
conține decât principiile de comportament cele mai generale; apoi, în aceea că 
pare să presupună caracter, ceea ce alte tehnologii nu fac. 

Or, dacă este o tehnologie, este vorba într-însa de anumite conexiuni de 
fapte. Putem, deci, spune că, contrar moralei, 


C. 13. Înţelepciunea este, sau ar putea fi, o ştiinţă. 


De fapt, ea nu este încă aşa ceva, pentru că a fost livrată profeților şi 
oamenilor de litere. Este adevărat, totuşi, că există o semiduzină de discipline 
ştiinţifice sau cvasiştiințifice în care sunt dezbătute anumite aspecte ale 
înţelepciunii, precum:  praxiologia,  psihotehnica,  sociotehnica, teoria 
administraţiei, teoria deciziei, tehnologia reclamei şi poate altele. Trebuie spus, 
totuşi, că toate aceste discipline împreună nu oferă decât un fragment din ceea 
ce găsim în învățătura înțelepţilor. Pe de altă parte, nici una dintre ele nu 
studiază preceptele din punctul de vedere al primei legi a înțelepciunii. 

Cât despre considerațiile prezente, ele nu sunt ştiinţifice ci, ca să spunem 
astfel, protoştiinţifice. Ele pregătesc o nouă ştiinţă care va fi înţelepciunea 
ştiinţifică. Filosofiile au practicat în mod tradiţional reflecțile protoştiințifice, 
pentru a nu cita decât cazurile psihologiei şi al sociologiei. 

Ca ştiinţă, înţelepciunea ar fi o parte a psihologiei dar ar profita, probabil, 
şi de învățăturile sociologiei. În orice caz, este sigur că 


C. 14. Metoda înțelepciunii ştiinţifice ar trebui să fie experimentală. 


lată un exemplu de procedeu prin care s-ar putea stabili preceptele 
înţelepciunii: fie legea „Spune-ti în fiecare dimineaţă: «totul merge strună»“ 
(4.411). Ca să-i stabilim validitatea, am da unui grup de subiecți indicaţia de a 
o urma, şi altuia, de-a nu o aplica. Seara, i-am interoga cu privire la caracterul 
agreabil sau dezagreabil al zilei etc. 

În sfârşit, o remarcă despre relaţia înţelepciunii cu raționalitatea. Dacă 
înţelegem prin „rațional” non-contradictoriul, orice decizie înțeleaptă este 
rațională, dar nu şi invers. Ca să fii înțelept, o decizie trebuie să fie şi conformă 
cu principiul fundamental al înţelepciunii. Cel ce, de pildă, ar avea ca regulă de 
viaţă că trebuie sa acționeze astfel încât să trăiască puţin, ar acţiona de o 
manieră raţională fumând opium, dar ar fi greu de spus că comportamentul său 
este înţelept. 


IV. Morală şi înțelepciune 
Aceste concluzii pot fi rezumate în tabloul următor: 


domeniu categorie structură obligaţie 


morală legi categorică da 

etică propoziții X X 


înțelepciune legi categorică nu 
- prim principiu 


înţelepciune criptolegi ipotetică nu 
- alte teoreme 


Morala nu cade întotdeauna de acord cu înțelepciunea. S-a văzut un 
exemplu de opoziție a lor în cazul sinuciderii. Iată un altul. Să presupunem că 
am fost martorul unei crime comise de un om a cărui simpatie este importantă 
pentru mine. Când judecătorul mă întreabă dacă l-am văzut comiţând acea 
crimă, morala (ca şi legea) îmi ordonă să răspund afirmativ dar înțelepciunea 
mă sfătuieşte să neg. Trebuie să constatăm, vai! că 


C.15. Există adesea contradicţie între o lege a moralei şi un precept al 
înțelepciunii. 


Aceste contradicții par a fi chiar atât de frecvente încât se poate afirma că 


C. 16. Viaţa umană este cel mai adesea un compromis între morală şi 
înțelepciune. 


Se pare că din cauza aceasta majoritatea oamenilor au o dublă morală, una 
autentică şi cealaltă sapiențială. 


V. Morala religioasă 


Consideraţiile despre înțelepciune ne permit să cunoaştem mai bine încă 
un alt domeniu, acela al moralei religioase; din această pricină adăugăm aici 
câteva remarci cu privire la ea. Prin „religioasă” se înțelege morala religiilor 
mediteraniene (iudaism, creştinism şi islamism) dar numeroase elemente ale 
teoriei schițate mai jos se aplică, probabil, şi altor religii. 

Să începem, şi de astă dată, cu exemple. Următoarele două legi aparțin, 
fără nici o îndoială, moralei religioase (creştine): 

a) Iubiţi pe vrăjmaşii voştri (Mt. 5, 44) 

b) Leapădă-te de tine (Mt. 16, 24) 


Ce au ele în comun? Putem repeta aproape literal ceea ce s-a spus despre 
legile înțelepciunii. Ca şi regulile aceleia, acestea sunt legi care spun nu ceea ce 
este ci ceea ce trebuie făcut. Cu toate acestea, nici un precept al moralei 
religioase, contrar anumitor legi ale moralei naturale, nu este evident în mod 
direct: toate trebuie justificate printr-un raționament plecând de la un principiu 
general. Putem, deci, spune: 

C. 17. Morala religioasă este un ansamblu de legi care depind logic de un 
principiu general. 


În consecință, ne-am putea gândi că legile moralei religioase sunt, ca şi 
cele ale înțelepciunii, propoziţii deghizate (C. 11). Dar situaţia nu este simplă şi 
cere o analiză mai aprofundată. 

Mai întâi, constatăm că 


C. 18. Legile moralei religioase presupun faptul că cel ce le acceptă 
doreşte să evite să-L supere pe Dumnezeu. 


Structura logică a acceptării unei astfel de legi este următoarea: 

1. Evită să-L superi pe Dumnezeu. 

2. Cine evită să-L supere pe Dumnezeu face tot ceea ce Dumnezeu 
porunceşte. 

3. Dumnezeu porunceşte p. 

4. Deci trebuie să facem p. 


Din punct de vedere logic, caracterul metalingvistic al acestei probe 
merită să fie menţionat deoarece justificările preceptelor moralei naturale şi ale 
înţelepciunii sunt făcute într-un limbaj obiectiv. Şi mai important este faptul că 
„a evita”, în premise (1), se defineşte prin frică: se evită acel lucru de care ţi-e 
frică. Or, există două feluri de frică religioasă. Una, care se numeşte „servilă”, 
se teme de pedeapsă; cealaltă, numită „filială”, este fiica de a supăra o ființă 
iubită. 

În consecință 


C. 19. Există două feluri de morală religioasă, una bazată pe frica servilă 
şi cealaltă pe frica filială. 


Aceasta nu înseamnă de altfel că cele două nu pot exista simultan în 
acelaşi subiect. Se pare chiar că o astfel de coexistență este mai degrabă regula 
decât o excepție. 

În ceea ce priveşte morala bazată pe frica servilă, este uşor de demonstrat 
că este un fel de înţelepciune. Într-adevăr, primele premise în justificarea 
acestor legi „evită să-L superi pe Dumnezeu” nu sunt evidente când e vorba 
despre frica servilă. Nu este evident că acesta ne permite să evităm pedeapsa 
decât dacă admitem principiul înțelepciunii (că trebuie să căutăm viața 
fericită), adică să evităm neplăcerile. Legile acestei morale sunt, deci, ipotetice. 
Se poate spune despre ele, prin analogie cu C. 11: 


C. 20. Principiile moralei religioase bazate pe frica servilă sunt propoziţii 
deghizate în legi. 

Urmează că această morală, ca şi înțelepciunea, ar putea fi o ştiinţă. Dar, 
contrar legilor înţelepciunii, acestea nu pot fi justificate pe cale experimentală. 
Ele sunt justificate prin raţionament plecând de la textele sacre. 

Morala religioasă a fricii servile se distinge de înţelepciune şi prin aceea 
că viaţa fericită, cel puţin parţial, e concepută ca o viață de dincolo de 
mormânt. În această privinţă, se pot distinge trei tipuri de morală religioasă, 
după cum viaţa fericită este viaţa terestră, cerească sau amândouă. Prin 
analogie cu C. 12, spunem, deci că: 


C. 21. Morala religioasă a fricii servile este o tehnologie a vieții fericite 
terestre, cereşti sau a amândurora. 


Găsim primul tip, de pildă, în porunca a patra: „Cinsteşte pe tatăl tău şi pe 
mama ta... ca să-ți fie bine şi să trăieşti ani mulţi pe pământ” (Deut. 5, 16). Al 
treilea este reprezentat, între altele, de textul din Evanghelie: „Şi oricine a lăsat 
frați sau surori... pentru numele meu însutit va primi şi viața veşnică va 
moşteni” (Mt. 19, 29). Această morală se deosebeşte de înţelepciune şi prin 
aceea că legătura dintre principiul fundamental şi legile particulare se bazează 
pe o poruncă divină. Ea este, deci, o morală eteronomică. 

Structura moralei religioase bazate pe frica filială este foarte diferită. Ea 
nu are nimic de-a face cu înțelepciunea. Ca şi morala naturală, nu este legată de 
un scop. Preceptele sale sunt adevărate legi categorice. Două exemple: piosul 
mahaianist budist renunță chiar la nirvana ca să devină un nou Budha. În 
Europa există cazul celebru al mănăstirii de călugărițe dominicane de la 
Unterlinden, cunoscute în secolul al XV-lea pentru severitatea vieţii lor. 
Întrebate ce ar face dacă s-ar dovedi că sufletul moare o dată cu trupul, stareţa 
dădu un răspuns uimitor: „Exact ceea ce facem acum”. 

Altfel decât în cazul moralei religioase bazate pe frica servilă, principiul 
fundamental este aici evident pentru credincios, nu are nevoie, deci, de nici o 
justificare. El are şi caracteristicile unei adevărate legi morale, în special a 
obligaţiei. Ar aparține moralei naturale dacă evidența sa nu ar fi diferită de 
aceea a preceptelor morale naturale (ea este îndeosebi religioasă). Ca urmare, 
se pare că avem de-a face cu un domeniu specific. 


C.22. Morala religioasă bazată pe frica, filială pare a St un ansamblu de 
legi de un gen aparte, ireductibil la altele. 


Să remarcăm că natura eteronomică a acestor legi nu o privează deloc de 
caracterul (ei) moral. Este adevărat că ele sunt acceptate de credincios pentru 
că Dumnezeu porunceşte astfel, dar porunca divină, ea însăşi, nu este acceptată 
în chip eteronomic. Când vecinul îmi cere să dau mai încet difuzorul, care-l 
împiedică să doarmă, supunându-mă acestui precept eteronomic, nu acţionez 
deloc într-un mod mai puţin moral decât în cazul în care celălalt nu intervine. 
Căci regula în numele căreia acţionez - aceea de a nu împiedica un vecin să 
doarmă - este o regula morală. 

Ca să încheiem, să menționăm problema relațiilor dintre morala religioasă 
şi cea naturală. Două lucruri sunt sigure. Pe de o parte, că există legi ale 
moralei religioase necunoscute moralei naturale, precum cele două citate mai 
sus. Pe de altă parte, că anumite precepte ale acesteia din urmă aparțin şi 
moralei religioase, precum legile decalogului. Anumiți teologi merg mai 
departe şi gândesc că întreaga morală naturală este cuprinsă în morala 
religioasă. Dar problema ar merita să fie studiată într-un mod mai aprofundat. 


APENDICE 


TABLA DE LEGI 


1.] Acţionează în aşa fel încât să trăieşti fericit îndelung. 

2.] Protejează-ţi, înainte de toate, viaţa şi sănătatea. 

2.01.] Nu fi prost; nu te lăsa ucis! 

2.1.] Când viaţa îţi pare negreşit şi iremediabil de nesuportat, ia-ţi zilele. 
[2.2.] Exceptând situațiile excepționale, plasează-ți viaţa şi sănătatea 

deasupra tuturor celorlalte lucruri. 
[3.] Bucură-te de viaţă. 

3.1.] încearcă să ai plăcere şi cât mai puţină durere posibil. 

3.2.] Fă în aşa fel încât viaţa ta să aibă întotdeauna un sens. 

3.21.] Să ai mereu un scop de atins. 

3.22.] Bucură-te de clipă. 

3.221.] Învață să trăieşti în prezent. 

3.222.] Încearcă să concepi mijloacele drept scopuri. 

4.] Condu-ţi viaţa tu însuți. 

4.1.] Pe cât posibil, în acțiunea fizică, fii independent. 


| 
| 
[ 
[ 


4 
4 
4.31.] Nu te droga. 
4.4.] Păstrează-ți liniştea interioară. 
4.41.] Păzeşte-ţi seninătatea spiritului. 
4.411.] Spune-ti în fiecare dimineaţă: „totul merge strună”. 
4.412.] Încearcă să concepi evenimentele viitoare ca fiind plăcute. 

5.] Fii prudent. 

[5.1.] Nu admite nici o propunere înainte de a te fi asigurat cu 
conştiinciozitate că este adevărată sau cel puțin probabil adevărată. 

[5.11.] Înainte de a face sau a spune ceva important, pune-ţi întrebarea: 
merită osteneala? 

[5.12.] Înainte de a lua o decizie importantă, asigură-te că nu faci din 
dorinţe realitate. 

[5.13.] În orice chestiune importantă, cere sfatul oamenilor cu experienţă. 

[5.14.] Amână pe mâine o decizie importantă. 

[5.15.] Cunoaşte-te pe tine însuți. 

[5.151.] Găseşte în fiecare zi un moment pentru a reflecta la tine însuţi. 

[5.2.] Ocupă-te de lucrurile care depind de tine iar nu de cele care nu 
depind de tine 

[5.21.] Nu te îngrijora degeaba. 
5.3.] Veghează să-ţi asiguri viitorul. 
6.] Fii moderat în toate cele. 
6.1.] Fii moderat în opinii. 
6.11.] Evită afirmațiile cu totul generale. 
6.12.] Evită judecăţile categorice. 
6.2.] Bucură-te de bunuri şi de plăceri cu moderație. 
6.3.] E bine să ştii savura micile bucurii. 
6.31.] Preferă numeroasele mici bucurii câtorva mari plăceri. 
GA. a inta 
7.] Orice hotărâre, o dată luată, execut-o cu tărie şi perseverență. 
7.1.] Nu te lăsa niciodată motivat de frică. 
7.11.] Nu-ţi fie frică de moarte. 
8.] Trăieşte pentru opera ta. 
8.1.] Fă tot ceea ce faci cât poţi de bine. 

[8.2.] Priveşte-te pe tine însuţi, pe ceilalți oameni şi lumea cu ochiul 
naturalistului. 

[8.21.] Concepe adversităţile ca pe nişte evenimente naturale. 

[8.22.] Nu te înduioşa de tine însuţi. 

[9.] Consideră relaţiile tale cu ceilalți oameni ca fiind foarte importante 
pentru tine. 

[10.] Fii circumspect în relaţiile cu ceilalți. 

[10.1.] Câtă vreme nu-l cunoşti bine, consideră-l pe orice om întâlnit în 
cale drept un imbecil rău. 

[10.11.] Nu te încrede în nimeni înainte de a te asigura că ştie despre ce 
vorbeşte şi că e sincer. 

[10.12.] Nu admite nici o propoziţie ca adevărată sub pretext că a fost 
publicată prin mijloacele de comunicare socială. 

[10.2.] Fii independent față de ceilalţi în gândire şi în sentimente. 

[10.3.] Preferă singurătatea companiei. 

[10.4.] Nu da nici un fel de importanţă onorurilor şi insultelor, atâta vreme 
cât nu eşti sigur că-ți pot fi foarte folositoare sau foarte dăunătoare. 

[10.5.] Nu te privi în oglinda anturajului tău. 

[11.] Nu te ocupa de un altul decât dacă (1) el poate fi util sau periculos 
pentru tine, (2) poţi să-l ajuţi (3) eşti răspunzător pentru el. 

[11.1.] Străduieşte-te să-ți imaginezi că oamenii de care nu trebuie să te 
ocupi nu există decât în imaginaţia ta. 
12.] Dă celorlalți cât mai puţine informaţii posibile despre tine însuți. 
12.1.] Străduieşte-te să fii cât se poate de anonim în locurile publice. 

i Cu excepția prietenilor şi apropiaților, evită familiaritatea. 
1.] Nu fi prea amabil la prima întâlnire. 
] Străduieşte-te să câştigi simpatia celorlalți. 
1.] Pe cât posibil, nu ti-i înstrăina pe ceilalți. 

4.11.] Pe cât posibil, evită certurile. 


[ 
[ 
[13 
[13. 
[14 
[14. 
[1 

[14.111.] Evită cu orice preţ certurile cu cei ce au o putere asupra ta. 

[14.112.] Şterge-o în clipa în care o ceartă periculoasă te amenință 
inevitabil. 

[14.12.] Dacă nu te costă nimic, sau te costă puţin, nu fă nici o nedreptate 
nimănui. 

[14.121.] Dacă poți evita acest lucru, nu spune nimănui lucruri neplăcute. 

[14.122.] Nu critica niciodată, în prezența sa, țara, confesiunea sau 
profesiunea altuia. 

[14.2.] Străduieşte-te să câştigi simpatia fiecărui om întâlnit. 

[14.21.] Fu amabil. 

[14.211.] Fu deosebit de amabil cu oamenii bogaţi şi puternici. 

[14.22.] Fă bucuros servicii care nu te costă nimic sau te costă puțin. 

[14.23.] Fă astfel încât prezenţa ta şi discursul tău să fie plăcute 
partenerului. 

[14.231.] Apropie-te de celălalt mereu cu surâsul pe buze. 

[14.232.] Flatează-ţi partenerul. 

[14.233.] Fă în aşa fel încât partenerul tău să înţeleagă faptul că te 
interesezi de el. 

[14.234.] Permite-i partenerului să vorbească oricât de mult, mai ales 
despre sine. 

[14.3.] Străduieşte-te sistematic şi cu perseverență să câştigi simpatia 
celor cu care trebuie să trăieşti. 

[15.] Acţionează în aşa fel încât să fii considerat demn de încredere. 
15.1.] Pe cât posibil, nu minţi şi nu induce deloc în eroare. 
15.2.] În principiu, ţine-ţi promisiunile. 
16.] Fu solidar în mod cumpătat cu grupul căruia îi aparţii. 
16.1.] Supune-te în mod cumpătat legilor moralei. 

[16.2.] În condiţii aproximativ egale, dă prioritate membrului din grupul 
tău în fața străinului. 

[16.3.] Conformează-te grupului în care te afli. 

[16.4.] Ai câţiva prieteni. 

[16.41.] Să-ţi fie prieten doar cel ce şi-a dovedit cinstea şi inteligenţa. 

[16.42.] Fii fidel prietenilor tăi. 


| 
| 
| 
| 


TABLA 
METATEOREMELOR 


[CI.] Ceea ce se numeşte în mod obişnuit „etică” se compune din cel puțin 
trei discipline diferite: morala, etica propriu-zisă şi înţelepciunea. 

[C.2.] Morala este un ansamblu de legi categorice care impun o obligaţie 
de un fel aparte. 

[C.3.] Legile moralei sunt evidente sau pot fi deduse din legi morale 
evidente. 

[C.4.] Morala nu este o ştiinţă. 

[C.5.] Nu există morala ştiinţifică. 

[C.6.] Euca este un ansamblu de propoziţii, deci nu de legi privind 
morala. 

[C.7.] Etica este o ştiinţă şi o parte a filosofiei ştiinţifice. 

[C.8.] Etica este fără importanţă pentru viaţă; ea nu este importantă decât 
pentru filozofie. 

[C.9.] Principiul fundamental al înţelepciunii este o lege categorică, dar nu 
este o lege morală. 

[CIO.] Înţelepciunea pare a fi un ansamblu de legi condiţionale, 

[Cal.] Preceptele înţelepciunii sunt propoziţii deghizate în legi. 

[CI2.] Înţelepciunea este tehnologia vieţii lungi şi fericite. 

[CI3.] Înţelepciunea este, sau ar putea fi, o ştiinţă. 

[C14.] Metoda înţelepciunii ştiinţifice ar trebui să fie experimentală. 

[CI5.] Există adesea contradicție între o lege a moralei şi un precept al 
înţelepciunii. 

[CI6.] Viaţa umană este cel mai adesea un compromis între morală şi 
înţelepciune. 

[CI 7.] Morala religioasă este un ansamblu de legi care depind logic de un 
principiu general. 

[CI 8.] Legile moralei religioase presupun faptul că cel ce le acceptă 
doreşte să evite să-L supere pe Dumnezeu. 

[CI9.] Există două feluri de morală religioasă, una bazată, pe frica servilă 
şi cealaltă pe frica filială. 

[C.20.] Principiile moralei religioase bazate pe frica servilă sunt propoziții 
deghizate în legi. 

[C.21.] Morala religioasă a fricii servile este o tehnologie a vieţii fericite 
terestre, cereşti sau a amândurora. 

[C.22.] Morala religioasa bazată, pe frica filială pare a fi un ansamblu de 
legi de un gen aparte, ireductibil la altele. 


POSTFAŢĂ 


Imaginea pe care Bochenski voia s-o insufle cu privire la modul său de a 
filosofe a fost una dintre cele mai limpezi. Zicându-şi raționalist, el înţelegea 
acest raţionalism în termenii idealurilor de rigoare ai „filosofiei analitice”. Într- 
adevăr, el se înfățişa drept campion al filosofiei analitice în latura sa 
„logistică”, fapt pentru care se considera printre „cei mai duri” analişti (spre 
deosebire de filosofii care practicau o analiză a - şi în - limbajul de zi cu zi). El 
nu se jena să afirme că acest mod de a filosofe, născut în Marea Britanie 
(Russel, Moore) şi având ecouri în câteva capitale ale Europei centrale (Viena, 
Praga, Lvov, Varşovia), continuat, începând cu sfârşitul celui de-al doilea 
război mondial, în Statele Unite, reprezintă un progres irecuzabil, afirmaţie 
care, bineînțeles, trebuia să fie înțeleasă ca un criteriu care permite 
„filosofiei ştiinţifice” să se evidenţieze. 

Oricum, respectuos cu istoria filosofiei, Bochenski insista mereu pe faptul 
că acest mod de a filosofii nu face decât să reia inspirația clasică, aristotelică. 
Fidel acestei inspiraţii, filosoful se străduieşte să descrie fiinţa în cele o mie şi 

una de feluri în care se ascunde când intrăm în contact cu ea. Făcând astfel, 
filosoful desprinde categoriile în care ființele se ordonează într-o lume, în 
lumea noastră şi, în spiritul lui Leibniz, în orice lume posibilă. Înţeleasă astfel, 
filosofia are numai de câştigat ataşându-se de logică, deoarece aceasta, departe 
de a fi un simplu calcul, trebuie înțeleasă ca fiind depozitarul celor mai 
minuţioase cercetări ontologice. Logica articulează multiplele relaţii de care 
depinde ceea ce filosofului îi place să numească „structura” lumii şi a 
experienţei noastre. 

Spre sfârşitul vieţii, Bochenski se proclama fidel al liniei inaugurate de 
filosoful austriac Franz Brentano şi dezvoltate în chip strălucit de Kazimierz 
Twardowski, al cărui continuator direct se considera el însuşi - şcoala de la 
Varşovia-Lvov. Tezele acestei şcoli nu puteau decât să convingă un raţionalist 
analitic: valorificarea inspiraţiei aristotelice şi respingerea concomitentă a 
cotiturii hotărâtoare asociate, pe de o parte, cu Descartes şi, pe de altă parte, cu 
Kant, după care ştiinţa se vrea înainte de toate o „critică a posibilităţilor 
cunoaşterii”; reculul în faţa unei speculaţii care îşi imaginează entități pe care 
„nimic în lume” - nici o evidență, nici măcar cea care emană din examinarea 
modului de funcţionare a limbajului nostru - nu o justifică; grija, în fine, de a 
găsi un vehicul adecvat pentru a exprima rezultatele „ştiințifice” ale acestei 
cercetări şi care nu se teme de soluţia limbajelor artificiale („logica”) al căror 
obiectiv nu este acela de a nega modul nostru obişnuit de a vorbi ci de a face 
mai limpede imagine a lumii pe care acesta din urmă o conţine pentru a o 
confrunta cu demersul analitic informat. 

Înţelegem, atunci, mai uşor de ce Bochenski lupta împotriva 
„Ideologiilor”, a „Weltanschauungen”-urilor, „superstiţiilor” şi a altor „greşeli” 
conţinând credinţe care nu se puteau justifica. În privinţa aceasta el a fost un 
duşman declarat al Umanismului într-o accepţie puţin specială a acestui cuvânt 
cheie al culturii noastre occidentale. După Bochenski, este umanistă o doctrină 
care pretinde că acordă acestei fiinţe numită „om” un loc aparte, întrucâtva „în 
afara” lumii. Contrar atitudinii „antropocentrice” pe care o astfel de filosofie 
umanistă o propagă, Bochenski se situa ritos de partea filosofilor 
„cosmocentrice” sau, ca să folosim termenul devenit curent în filosofie, 
„naturaliste”. Totuşi, pentru a preveni oarecari neînţelegeri, este util de 
remarcat că Bochenski considera că un naturalism „reducționist” - un „X” 
(omul) nu este nimic altceva decât un ,„y” - se numără printre „superstițiile” pe 
care analiza practicată în spiritul schiţat mai sus, ca ontologie, ar trebui s-o ţină 
deoparte. A spune că fiinţa umană se situează „în” lume şi se supune legilor 
sale nu implică deloc faptul că ceea ce este de spus despre om poate să se 
rezume la o istorie narată într-un limbaj „fizicalist”. Caracteristica minimală a 
unui naturalism (cosmo-centrism), aşa cum Bochenski l-a apărat, este că tot 
ceea ce se inserează în lume se supune structurii cauzale a lumii; în contradicție 
cu ceea ce au pretins mulți maeştri gânditori ai modernității, omul nu este o 
excepție. Departe de a micşora condiția umană printre alte ființe în lume, 
această constatare o face şi mai interesantă, cel puţin pentru filosof, căci cerce- 
tarea raporturilor şi fundamentelor complexe ale structurii lumii este ceea ce 
conferă ontologiei, aşa cum o înţelegea Bochenski, întreaga sa fascinatie. Într- 

un cuvânt, Bochenski s-a descris drept un naturalist moderat, rămânând nesigur 
în ceea ce priveşte existenţa fiinţei „ideale” (în sensul unui Platon sau al unui 
Whitehead, pe care îi admira atât), dar susținând un „pluralism categorial” (o 
pluralitate de tipuri şi specii ale ființei în lume). Pentru Bochenski nici o altă 
viziune nu putea corespunde raționalismului „analitic” pe care l-a dezvoltat de- 
a lungul întregii sale cariere. 

Micul tratat de înţelepciune prezentat aici poate fi înţeles ca o mărturie a 
roadelor acestei atitudini filosofice. Bochenski îl asigură pe cititor că nu a avut 
nici cea mai mică intenţie de a scrie o lucrare „ştiințifică” despre om, şi mai a- 
les o filosofie morală (pentru distincţii, aşa cum le înțelege Bochenski, a se 
vedea ultimul capitol). Şi totuşi, reiese din lectura acestui tratat că 
înţelepciunea pe care ne-o dezvăluie Bochenski nu poate fi deloc practicată 
dacă este susținută fără ştirea sa, irațional, de „idolii teatrului”, „ideologiile”, 
„Weltanschaungen”-urile, „superstiţiile”... considerate ca nişte obstacole în 
calea unui contact veridic cu noi înşine şi puţin propice culturii regulilor de 
viaţă pe care Bochenski le formulează. Există, totuşi, filosofie în acest text, 
înainte de toate raționalitatea „common sense”-ului, cea mai potrivită pentru a 
completa şi însoți în cotidian viziunea cosmocentrică supusă încercării 
riguroase a filosofiei „analitice”. Pe planul comportamentului personal, această 
convingere ar trebui să-şi găsească expresia într-o formulă identică cu, sau în 
tot cazul apropiată de, cea pe care Bochenski nu înceta s-o repete anturajului 
său: nu vă lăsaţi mânaţi de vanitate şi nu practicați decât virtuţi care vă sunt cu 
adevărat la îndemână. La urma urmei, omul nefiind „decât un foarte mic şi 
neputincios fragment din univers”, ar trebui să se poată bucura de „această 
fracțiune de secundă de care dispune”. 

Edward Swiderski 
Fribourg, mai 2000 


CĂRŢI DISPONIBILE 


1. Theodor Nikolaocu, Teologie şi cultură (trad. de loan 

Vasile Leb, Ioana Velica, Adina Paraschiv şi Vasile Cristescu) „75.000 lei 

2. Leonard Swidler, După absolut. Viitorul dialogic al reflecției 
religioase (trad. de Codruța Cuceu), 195.000 

3.  I.Pintea, Admiraţii ortodoxe (cu postfață de D.C.Mihăilescu), 
120.000 lei 

4. Ioan Chirilă, Fragmentarium exegetic filonian I, 75.000 lei 

5. Ioan Chirilă, Fragmentarium exegetic filonian II, 90.000 

6. Nicolae Achimescu, Noile mişcări religioase, 175.000 lei 

7. loan Bunea, Rostuiri în eternitate. Cuvânt de învăţătură la botez, 
cununie si înmormântare (cu prefață de Ioan Chirilă), 150.000 lei 

8. Al. Nemoianu, Tărâmuri (eseuri), 75.000 lei 

9. Ştefan Iloaie, Nae Ionescu şi Ortodoxia românească 

(cu prefață de Dan Ciachir), 92.000 lei 

10. L. G. Munteanu, Vechiul Testament şi creştinismul (cu prefaţă de 
Ioan Chirilă), 92.000 lei 

11. Emese Florian, Dreptul familiei, 290.000 lei 

12. Pio Baroja, Doamna rătăcitoare (trad. Viorel Rujea), 90.000 lei 

13. Madeleine-Ouellette-Michalska, Femeia de nisip (proză scurtă; 
trad.de Voichiţa-Maria Sasu), 69.000 lei 

14. G. de Villehardouin, Cucerirea Constantinopolului (trad. de Tatiana 
Ana Fluieram; cu prefață de Ovidiu Pecican), 125.000 lei 

15. Lloyd de Mauss, Preşedinţii Americii (trad. de Ştefan Borbely), 
97.000 lei 

16. Aurel Sasu & Mircea Petean, Întoarcerea învinsului.. Întâlniri 
cu Mircea Zaciu, 190.000 

17. George Achim, Iluzia ipostaziată. Utopie şi distopie în cultura 
română, 150.000 lei 

18. Cristina 'Tătarii, Lexicology, 84.000 lei 

19.Horia Poenar, O plimbare de dimineață pe strada Servandoni (eseu), 
92.000 lei 

20. Ştefan Borbely, Opoziții constructive, 98.000 lei 

21. Marius Lazăr, Paradoxuri ale modernizării. Elemente pentru o 
sociologie a elitelor româneşti, 150.000 lei 

22. Mircea Petean, Cartea de la Jucu Nobil I-II-III, 129.000 lei 

23. Mircea Petean, Folie, cirque, scandale (anthologie poetique), 65.000 
lei 

24. Vasile Igna, La Province de Verudit (anthologie poetique), 65.000 lei 

25. Gheorghe Grigurcu, Natură moartă şi vie (versuri), 65.000 lei 

26. Octavian Goga, Corespondenta primită, 1900-1915 (ediţie îngrijită de 
Gh.I.Bodea), 150.000 lei 

27. Valeriu Anania, Opera literară, voi. I' — Străinii din Kipukua 
(roman), 165.000 lei 

28. Valeriu Anania, Păhărelul cu nectar (fantezie dramatică pentru copii; 
cu ilustraţii de Cristian Cheşuţ), 69.000 lei 

29. Viorel Rujea, Antologia modernismului hispanic. Poezia, 150.000 lei 

30. Dafin Mureşeanu, Experimentul (proză scurtă), 89.000 lei 

31. Flavia Teoc, Din capitala Provinciei. Interviuri cu scriitori clujeni, 
75.000 lei 

32. Gheorghe Izbăşescu, Salonul de vară. Dubla înfăţişare (roman; cu 
prefață de Cornel Moraru), 99.000 lei 

33. Aurel Podani, lon Buzaşi, Amintiri despre Pavel Dan (cronologie de 
Sergiu Pavel Dan), 130.000 lei 

34. Viorel D.Trifa, Memorii, 120.000 lei 

35. Aurel Rău, Cu Victor Hugo prin trei veacuri (22 poeme traduse şi 
comentate; cu desene de V.Hugo), 150 pag. B3, 125.000 lei 

36. Dumitru Ichim, Poem imaginar dramatic în cinci tablouri, 65.000 lei 

37. Florica Baţu Ichim, Grădinarul din balcon (poezii pentru copii cu 
ilustraţii color de Cristian Cheşuţ), 92.000 lei 

38. M. Goga, Limba română. Morfologia şi sintaxa, 110.000 lei 

39. M. Goga, Limba română, Fonetică, fonologie, lexicologie, stilistică, 
80.000 lei 

40.  Lenuţa Popovici, Exerciţii şi probleme de matematică pentru 
clasele I-II, 80.000 lei 


În atenţia cititorilor noştri: 

Serviciul de carte prin poştă al Editurii LIMES vă pune la dispoziţie orice 
titlu disponibil, în condiţii foarte avantajoase: 

e reducere de 10%, pentru un exemplar comandat; 

e reducere de 20%, pentru mai mult de 3 exemplare; 

e cheltuielile poştale vor fi suportate de către editură. 


„Aceasta este, aşadar, prima faţă a înţelepciunii: deşertăciunea 
deşertăciunilor, totul este deşertăciune. Dar ea are şi o a doua faţă: învățătura 
cu privire la ceea ce trebuie făcut în această situaţie tragică. Omul nu este decât 
un foarte mic şi neputincios fragment din univers, neexistând decât timp de o 
fracțiune de secundă cosmică. Dar această fracțiune este tot ceea ce el are la 
dispoziţie. Legile înțelepciunii ne învață cum să acţionăm ca să nu o irosim.” 

J.-M. Bochenski 


SFÂRŞITUL CĂRȚII 


Prof. loan Hapca mulţumeşte lui Dumnezeu că a 
reuşit să scaneze şi să corecteze această carte, care va fi 
distribuită gratuit pentru inițierea credincioşilor de 
pretutindeni. 

e-mail: ihapca2002 @ yahoo.com 

Doamne Iisuse Hristoase, Fiul lui Dumnezeu, ajută- 
le celor care vor citi, înţelege şi urma această carte! 

Amin! 

